Lelaki ditahan cuba seludup 12 ekor anjing dari negara jiran

KOTA BHARU, 4 Ogos- Seorang lelaki warga tempatan ditahan selepas dipercayai menyeludup masuk 12 ekor anjing bernilai kira-kira RM96,000 dari negara jiran.Pemangku Ketua Polis Kelantan, Datuk Muhamad Zaki Harun berkata, suspek ditahan Batalion 8 Pasukan Gerakan Am (PGA) di Pangkalan Haram Jali, Bukit Bunga, Tanah Merah, Selasa lalu.Jelas beliau, kesemua anjing tersebut di letakkan di dalam lima sangkar berbeza, dibawa melintasi sungai dengan menaiki sebuah perahu oleh beberapa lelaki.Bagaimanapun kumpulan lelaki tersebut berjaya meloloskan diri."Anjing-anjing ini ada daripada jenis cyprus polar dan pomeranian terdiri daripada empat ekor jantan dan lapan ekor betina.Kami serahkan rampasan kepada Jabatan Perkhidmatan Kuarantin dan Pemeriksaan Malaysia (MAQIS) untuk tindakan," katanya pada sidang media di ibu pejabat polis kontinjen (IPK) kelantan, di sini.

(Datuk Muhamad Zaki Harun, Pemangku Ketua Polis Kelantan)

Kes disiasat di bawah Seksyen 11 (1) Akta Perkhidmatan Kuarantin dan Pemeriksaan Malaysia (MAQIS) 2011.


Lelaki hina anggota polis di media sosial tampil serah diri

KOTA BHARU, 4 Ogos- Seorang lelaki tampil menyerah diri di Ibu Pejabat Polis Daerah (IPD) Kuala Krai, kelmarin, selepas memuat naik status di Facebook yang menghina anggota polis sedang bertugas.Pemangku Ketua Polis Kelantan, Datuk Muhamad Zaki Harun berkata, suspek yang berusia 40 tahun, berasal dari Kuala Krai itu direman sehari untuk siasatan lanjut sebelum diberikan jaminan polis.Hasil semakan juga mendapati suspek mempunyai rekod lampau di bawah Seksyen 380 Kanun Keseksaan, manakala ujian saringan air kencing didapati negatif dadah."Ini satu lagi yang saya ingatkan kepada masyarakat di luar sana, jika ada salah laku pegawai dan anggota polis, dapatkan kesahihan dan salurkan kepada kami.Kami ada Jabatan Integriti dan Pematuhan Standard (JIPS), biar kita siasat tetapi jangan sesekali membuat andaian bukan sahaja kepada polis tetapi semua jabatan lain," katanya pada sidang media di Ibu Pejabat Polis Kontinjen (IPK) Kelantan, di sini.

(Datuk Muhamad Zaki Harun, Pemangku Ketua Polis Kelantan)

Datuk Muhamad Zaki berharap, kes berkenaan dapat dijadikan pengajaran buat masyarakat supaya tidak mudah memuat naik status yang memberi persepsi negatif kepada pihak berkuasa tanpa usul periksa.Kes disiasat di bawah Seksyen 505 (b) Kanun Keseksaan, 233 Akta Komunikasi dan Multimedia (AKM) 1998 dan 499 Kanun Keseksaan.


Penganggur ditahan disyaki miliki lima kilogram syabu

KOTA BHARU, 4 Ogos- Seorang penganggur ditahan kerana dipercayai memiliki lima kilogram dadah jenis syabu, 10 biji pil psikotropik dan tujuh biji pil kuda di Jalan Wakaf Che Yeh, Mukim Padang Enggang, di sini, kelmarin.Pemangku Ketua Polis Kelantan, Datuk Muhamad Zaki Harun berkata, lelaki terbabit ditahan pada pukul 12.06 tengah malam selepas pihaknya menerima maklumat berkaitan aktiviti pengedaran dadah di kawasan berkenaan."Sebaik anggota polis mendekati suspek dan memperkenalkan diri sebagai pihak berkuasa, pemeriksaan ke atas tubuh suspek dibuat dan menemui plastik yang berisi dadah di dalam poket seluar suspek.Lanjutan daripada itu, pemeriksaan dilakukan di dalam kereta Proton Preve dipercayai milik suspek dan menjumpai bungkusan plastik berwarna merah di bahagian tempat duduk penumpang hadapan yang mengandungi ketulan kristal disyaki syabu seberat lima kilogram," katanya pada sidang media di Ibu Pejabat Polis Kontinjen (IPK) Kelantan, di sini.

Tambah Datuk Muhamad Zaki, tangkapan terbabit dilakukan susulan penahanan seorang lelaki yang juga penganggur ketika serbuan pertama di Kampung Tasek Berangan, Repek, Pasir Mas pada pukul 9 malam, Isnin lalu."Lelaki pertama berusia 57 tahun, tidak bekerja dan positif methamphetamine dan mempunyai rekod lampau ada lapan kes, tujuh kes narkotik dan satu kes jenayah.Sementara yang kedua berusia 40 tahun juga positif methamphetamine dan mempunyai tujuh kes lampau dalam narkotik," katanya lagiKes disiasat di bawah Seksyen 39B Akta Dadah Berbahaya (ADB) 1952 dan kedua-dua suspek direman tujuh hari bermula 2 Ogos lalu.Kesemua dadah yang dirampas didapati boleh digunakan untuk 50,027 penagih.Turut dirampas, sebuah kereta, sebuah motosikal dan wang tunai bernilai RM5,360 dipercayai hasil aktiviti pengedaran dadah.


Makan suap RM35,000, penjawat awam negeri Terengganu direman enam hari

KUALA TERENGGANU, 4 Ogos- Seorang penjawat awam yang bertugas di bahagian penguatkuasaan sebuah jabatan kerajaan di negeri Terengganu direman enam hari bermula hari ini bagi membantu siasatan berhubung kes rasuah berjumlah RM35,000.  Individu berkenaan disyaki menerima rasuah sebagai balasan untuk membantu kes mahkamah yang dikendalikan olehnya. Perintah reman itu dikeluarkan Majistret Nordiana Abd. Aziz selepas permohonan dibuat Suruhanjaya Pencegahan Rasuah Malaysia SPRM Terengganu di Mahkamah Majistret Kuala Terengganu pagi tadi.  Menurut sumber SPRM, penjawat awam berusia 40-an itu ditangkap hasil daripada operasi yang dijalankan oleh SPRM selepas menerima laporan berkaitan kes tersebut.  Suspek ditahan di sekitar bandar Kuala Terengganu pada pukul 4.15 petang semalam.  Penahanan penjawat awam itu dibuat bagi siasatan di bawah Seksyen 16(a)(B) Akta SPRM 2009.

(Suspek, ketika tiba di Kompleks Mahkamah Kuala Terengganu)


RM9.5 juta nilai rokok seludup dirampas hasil intipan lebih dua bulan

JOHOR BAHRU, 3 Ogos- Lebih lapan juta batang rokok bernilai RM9.5 juta dirampas Jabatan Kastam Diraja Malaysia, (JKDM) Johor dalam satu operasi yang dijalankan di sebuah gudang di Kulaijaya, Johor pada 23 Julai lalu.  Pengarah JKDM Johor, Sazali Mohamad berkata, rampasan itu menjadi kejayaan terbesar JKDM Johor tahun ini.  Jelasnya intipan dilakukan sejak lebih dua bulan di premis tersebut yang dijadikan tempat penyimpanan sementara barang seludup itu sebelum diedarkan ke pasaran tempatan.  Hasil serbuan menemukan 755 bungkusan rokok tidak berjenama bernilai RM3.8 juta manakala nilai duti serta cukai dianggarkan sebanyak RM5.7 juta. "Kami mengesyaki rokok ini datang dari luar negara dari (laluan) pesisiran pantai, sebab berdasarkan kepada keadaan rokok itu, seperti saya katakan tadi.. dalam bungkusan kotak didapati ada kesan air, basah dan kita yakin datang menerusi laut dan diseludup dari negara jiran," katan kepada pemberita di Menara JKDM Johor di sini, hari ini.  Bagaimanapun, tiada tangkapan dibuat dan kes disiasat mengikut, Seksyen 135(1)(d) Akta Kastam 1967.  Terdahulu, pihaknya turut merampas 3,840 botol arak ditepi jalan Lebuhraya Sultan Ismail, Johor Bahru, iaitu pada 22 Julai lalu, membabitkan nilai rampasan RM88,000.

(Sazali dalam sidang media mengenai rampasan di Johor Bahru)


KPDNHEP Kedah tahan lori tangki yang diubah suai untuk seleweng diesel

SUNGAI PETANI, 3 Ogos- Sebuah lori tangki yang diusah suai dengan enam tangki tambahan, ditahan Bahagian Penguatkuasa KPDNHEP cawangan Sungai Petani, Kedah. Turut ditahan, dua individu masing-masing pemandu lori dan pemilik stesen minyak. Kenyataan KPDNHEP Kedah, memaklumkan, kesalahan berkenaan dikesan menerusi operasi yang dijalankan semalam.

(Tangki lori yang dipercayai telah diubahsuai)

Pemeriksaan terhadap enam tangki berkenaan juga mendapati setiap tangki boleh menampung 1000 liter minyak diesel. Bagaimanapun, barang kes yang dirampas hanya melibatkan 4,500 liter minyak diesel, enam tong plastik putih dan lori berkenaan, dengan anggaran mencecah RM62,675.00. Kes disiasat mengikut Akta Kawalan Bekalan 1961 terhadap pemandu lori dan pemilik stesen minyak kerana melanggar arahan syarat lesen.


Polis Johor rampas RM1.2 juta rokok putih

JOHOR BAHRU, 2 Ogos- Sebanyak 80 kotak rokok putih bernilai RM1.2 juta termasuk cukai dirampas Polis Johor menerusi serbuan di sebuah ladang kelapa sawit, Jalan Kluang Paloh, Kluang, 12 tengah hari Isnin lalu.  Ahli sindiket, seorang lelaki berusia 26 tahun turut ditahan hasil serbuan pasukan gerakan am( PGA) Batalion 5, Simpang Renggam, selepas intipan dibuat sejak tiga bulan lalu.  Ketua Polis Johor, Datuk Kamarul Zaman Mamat berkata, sindiket dipercayai aktif sejak dua bulan lepas dengan memasarkan rokok seludup untuk pasaran gelap di sekitar daerah Kluang.

(Ketua Polis Johor, Datuk Kamarul Zaman Mamat ketika sidang media di Ibu Pejabat Polis Daerah (IPD) Kluang, di sini)

"Nilai rokok yang kita rampas, ada di hadapan kita ni bernilai RM400,000, jadi RM400,000 nilai cukai selepas dikira, nilai cukai sahaja lebih mahal daripada nilai harga rokok iaitu RM568,000, dan rampasan kenderaan, 3 buah kenderaan bernilai RM240,000 dan keseluruhan nilai rampasan yang ada dihadapan kita pada petang ini berjumlah RM1.208 juta," katanya Sindiket dipercayai menjadikan tempat sunyi seperti ladang kelapa sawit sebagai lokasi pemunggahan rokok seludup sebelum dipasarkan.  Beliau berkata demikian kepada pemberita semasa sidang media di Ibu Pejabat Polis Daerah (IPD) Kluang, Johor.  Kes disiasat mengikut Seksyen 135(1)(d) dan Sekyen 35(1)(c) Akta Kastam 1967.


Lapan lelaki bergaduh didakwa

TERENGGANU, 2 Ogos - Lapan lelaki didakwa di Mahkamah Majistret Kuala Terengganu kerana melakukan gaduh gempar di tempat awam.  Bagaimanapun, tiga tertuduh Mohd Kazman Ishak, 36, Mohd Saddam Ishak, 31 serta Nurul Syahrizal Mohd,41, mengaku tidak bersalah dan mohon dibicara.  Manakala lima lagi tertuduh, Lee Soon Li, 24, Muhammad Adam Mikhail,27, Peter Gumbang, 25, Harith Iskandar Rosdi, 26 dan Sia Wei Jun,23, mengaku bersalah selepas pertuduhan dibaca di hadapan Majistret Noor Mazrinie Mahmood.

(Kesemua tertuduh di Mahkamah Majistret Kuala Terengganu, di sini)

Mengikut pertuduhan, tertuduh didakwa secara bersama-sama melakukan gaduh gempar.  Kesalahan itu dilakukan pada 28 Julai lalu di hadapan sebuah kedai makan di Kuala Ibai, Kuala Terengganu kira-kira jam 8.15 malam.  Bagi pertuduhan itu kesemua tertuduh didakwa mengikut Seksyen 160 kanun keseksaan dan jika sabit kesalahan boleh di penjara sehingga enam bulan atau denda RM1,000 atau kedua-duanya sekali.  Mahkamah kemudian membenarkan kesemua tertuduh diikat jamin RM1,800 setiap seorang dan menetapkan 4 September depan sebagai tarikh sebutan semula kes.  Pendakwaan dikendalikan Pegawai Pendakwa Asisten Superintendan Mohd Ridhuan Mohina Din.


JKDM Melaka berjaya rampas lebih RM23 juta sepanjang 6 bulan

AYER KEROH, 2 Ogos- Lebih RM23 juta nilai rampasan beserta cukai diperolehi Jabatan Kastam Diraja Malaysia (JKDM) Melaka bagi tempoh 6 bulan pertama tahun ini hasil 101 kes yang berjaya dipatahkan, dalam tempoh itu, seramai 30 orang yang disyaki ditahan. Kes-kes yang diperolehi melibatkan rampasan pelbagai jenis rokok, minuman keras, mercun dan bunga api serta senjata api sekitar Selangor, Negeri Sembilan, Melaka dan Johor.  Menurut Pengarah JKDM, Norlela Ismail, perolehan kes ini menunjukkan peningkatan 15 peratus berbanding kes yang diperoleh dalam tempoh sama tahun lalu iaitu 86 kes.  “Bagi tempoh 6 bulan pertama bagi tahun 2022 ini iaitu dari Januari hingga Jun Jabatan Kastam DiRaja Malaysia Melaka telah berjaya menghasilkan sejumlah 101 kes yg melibatkan penahanan 30 orang yang disyaki nilai barang rampasan beserta cukai yang terlibat adalah sejumlah RM23,080,000  kes2 yang diperoleh ini melibatkan rampasan rokok, minuman keras kereta bunga api mercun dan senjata api ” katanya.

Antara kes yang dihasilkan ialah rampasan di stor simpanan rokok pada Januari, April dan Jun lalu melibatkan nilai rampasan beserta cukai sebanyak RM7.98 juta membabitkan rampasan 10.32 juta batang rokok di tiga lokasi berbeza sekitar Negeri Sembilan dan Johor.  Selain itu, JKDM Melaka turut mematahkan cubaan menyeludup rokok membabitkan sebuah kontena di Pelabuhan Klang serta tiga buah lori di Ijok, Selangor masing-masing bernilai RM7.85 juta dan RM2.52 juta pada Februari dan Jun lalu.  Manakala pada 8 Jun lalu, JKDM Melaka menyita lima laras senjata api bersama tiga tin peluru yang dipasarkan secara dalam talian hasil risikan dan kerjasama syarikat kurier di Melaka.  Kesemua kes disiasat di bawah Seksyen 135 (1) (d) Akta Kastam 1967 dan Seksyen 135 (1) (e) Akta sama.


Empat ditahan bantu siasatan kes bunuh di Buntong

IPOH, 1 Ogos- Empat lelaki warganegara asing ditahan bagi membantu siasatan kes kematian seorang lelaki di Buntong, Ipoh, Perak.  Ketua Polis Perak, Datuk Mior Faridalathrash Wahid berkata kesemua mereka yang berusia antara 33 hingga 46 tahun itu ditahan kira-kira pukul 1.15 tengah hari tadi.  Menerusi satu kenyataan beliau menjelaskan, suspek yang ditahan merupakan adik beradik, bapa saudara dan rakan kepada mangsa.  "Mangsa 37 tahun ditemui oleh abangnya dalam keadaan tidak sedarkan diri sebelum disahkan telah meninggal dunia oleh pasukan perubatan Hospital Raja Permaisuri Bainun (HRPB) Ipoh.  "Hasil bedah siasat mendapati punca kematian adalah disebabkan oleh kecederaan di bahagian perut akibat pukulan objek tumpul," katanya di sini hari ini.

Polis turut menjumpai sebilah tukul besi yang dipercayai digunakan sebagai senjata dan kes diklasifikasikan mengikut Seksyen 302 kanun keseksaan.  Kesemua suspek akan dibawa ke Mahkamah Majistret Ipoh esok bagi tujuan permohonan reman.


Judi haram: Warga emas antara lapan yang ditahan

KUBANG PASU, 1 Ogos- Seramai lapan orang termasuk warga emas ditangkap ketika leka bermain judi secara dalam talian di Jitra, Kedah awal pagi tadi.Pemain dan dalang merupakan penduduk setempat.Menurut Ketua Polis Daerah Kubang Pasu, Supritendan Rodzi Abu Hassan mereka menjadikan depan sebuah kedai makan di Pekan Sungai Korok sebagai lokasi perjudian.

(Ketua Polis Daerah Kubang Pasu, Supritendan Rodzi Abu Hassan)

Suspek yang ditahan berusia antara 35 tahun hingga 70 tahun.Turut dirampas, wang tunai hampir RM5,000, telefon bmbit dan peralatan berkaitan pertaruhan.Dalang kegiatan mengakui menganjurkan perjudian tersebut sejak dua tahun lalu dan kebanyakan pelanggan mengenali antara satu sama lain.Wang taruhan bermula dari RM10 hingga RM200.Kes disiasat menurut Seksyen 7(2) Akta Rumah Judi Terbuka 1953.

(Wang tunai hampir RM5,000, telefon bimbit dan peralatan berkaitan pertaruhan turut dirampas)


Buruh direman empat hari pecahkan cermin kereta wanita

KELANTAN, 1 Ogos - Seorang buruh direman empat hari di Mahkamah Kota Bharu hari ini bagi membantu siasatan berhubung kes bertindak luar kawal dengan menahan dan memecahkan cermin sebuah kereta milik seorang wanita dalam kejadian di Simpang Empat, Limbat, Kelantan khamis lalu. Perintah reman ke atas lelaki berusia 45 tahun itu dikeluarkan Majistret Mohammad Fitri Mokhtar bermula hari ini.  Menurut Pemangku Ketua Polis Kelantan, Datuk Muhamad Zaki Harun, lelaki berkenaan ditahan di hadapan sebuah kedai di Nilam Puri petang semalam.

Kes disiasat mengikut Seksyen 506 Kanun Keseksaan (KK) kerana mendatangkan ugutan jenayah, Seksyen 279 KK memandu dengan berbahaya di jalan awam dan Seksyen 427 KK bagi kesalahan khianat harta benda.  Katanya, dalam kejadian jam 5.45 petang khamis lalu berlaku ketika mangsa yang merupakan wanita berusia 35 tahun memandu berseorangan kereta telah dihimpit oleh suspek yang turut memandu kereta.  Suspek itu kemudiannya, secara tiba-tiba telah bertindak menghalang laluan mangsa dengan berhenti di tengah jalan.  Suspek kemudian menghampiri kereta mangsa yang bekerja sebagai pembantu akaun lalu memecahkan cermin kereta miliknya. Selain itu suspek turut mengugut mangsa.  Menurutnya, siasatan awal mendapati mangsa memandu secara berseorangan dalam perjalanan pulang ke rumah ibu bapanya di Kampung Kubang Rawa.  Beliau berkata, mangsa bertindak membunyikan hon selepas melihat suspek memandu secara merbahaya.  Mangsa bagaimanapun,tidak mengalami sebarang kecederaan dan hasil semakan suspek yang berasal dari Nilam Puri itu mempunyai tujuh rekod lampau.  Terdahulu, dua rakaman video kejadian itu, masing-masing berdurasi dua minit 16 saat dan 36 saat, tular di media sosial.  Sementara itu, pihaknya memandang serius berkaitan kes buli dan samseng jalanan serta tidak akan berkompromi dengan individu yang terlibat dan tindakan tegas akan diambil.


Sembilan termasuk seorang remaja perempuan 17 tahun didakwa tawar pinjaman tidak wujud

BATU PAHAT, 1 Ogos- Sembilan individu termasuk seorang remaja perempuan 17 tahun didakwa di Mahkamah Majistret di sini hari ini atas pertuduhan menawarkan pinjaman tidak wujud pada Julai lepas.Muhamad Muslim Hamidi, 24; Muhammad Qamarul Jafree, 25; Wong Jong Sin, 23; Mohamad Shahrul Affendy Kamarulzaman, 24; Tan Jun Fatt, 18; Siti Nur Fadilah Abdul Rahman, 19; Huda Nadiela Hashim, 19; Muhammad Zulfaizzat Zakaria, 30; dan remaja berusia 17 tahun itu, mengaku bersalah selepas pertuduhan dibacakan di hadapan Majistret Nurasidah A Rahman.Lapan tertuduh kecuali remaja itu kemudiannya dijatuhi hukuman denda RM5,000 dan penjara enam bulan jika gagal membayar denda tersebut.Majistret membenarkan remaja itu diikat jamin sebanyak RM2,000 kerana kesnya akan disebut semula pada 21 September nanti. Mengikut pertuduhan, kesemua mereka didakwa bersama-sama sebagai satu pakatan jahat dengan melakukan perbuatan salah di sisi undang-undang iaitu tipu pinjaman tidak wujud.Kesalahan itu didakwa dilakukan di Jalan Jambu Air, Taman Sentosa, Batu Pahat, antara 1 Julai sehingga 17 Julai 2022.Kesemua mereka didakwa mengikut Seksyen 120B (2) Kanun Keseksaan dan dibaca mengikut Seksyen 34 Kanun Keseksaan yang memperuntukkan hukuman penjara maksimum enam bulan atau denda atau kedua-duanya.

Lapan tertuduh dikenakan denda RM5,000 dan penjara enam bulan jika gagal membayar denda / FOTO BERNAMA

Pendakwaan dikendalikan Timbalan Pendakwa Raya Siti Khalijah Khalid manakala kesemua tertuduh diwakili peguam, Hooi Tsae Yun.Terdahulu, Hooi memohon supaya hukuman denda minimum dikenakan ke atas kesemua anak guamnya selepas mereka mengaku bersalah dan terdiri daripada pesalah muda yang tidak mempunyai kesalahan lampau.


Pengarah yayasan tidak mengaku bersalah atas 11 pertuduhan salah guna wang

PULAU PINANG, 1 Ogos - Pengarah Yayasan Kemajuan India Wilayah Persekutuan mengaku tidak bersalah di Mahkamah Sesyen Khas Rasuah Butterworth atas 11 pertuduhan membabitkan salah guna wang yayasan berkenaan tahun lalu.  Tertuduh, M. Govindarajoo berusia 65 tahun membuat pengakuan itu dihadapan Hakim Zulhazmi Abdullah selepas pertuduhan dibacakan terhadapnya. Mengikut pertuduhan, Govindarajoo didakwa dengan curangnya telah menyalah gunakan harta iaitu wang yayasan sebanyak 11 kali, antara RM1,410 ke RM10,000 dengan jumlah keseluruhan melibatkan RM86,000.

(Tertuduh, M. Govindarajoo ketika hadir ke mahkamah di sini)

Tertuduh didakwa melakukan kesalahan itu pada 25 dan 26 Ogos 2021 di Maybank Berhad Taman Inderawasih, Jalan Chain Ferry Perai, di bawah Seksyen 403 Kanun Keseksaan.  Dia juga didakwa atas 11 pertuduhan pilihan atas kesalahan, jumlah, tarikh kejadian serta lokasi yang sama mengikut Seksyen 406 Kanun Keseksaan.  Zulhazmi menetapkan jaminan berjumlah RM22,000 dengan seorang penjamin, selain syarat tambahan pasport lelaki terbabit diserahkan kepada mahkamah.  Mahkamah kemudian menetapkan 1 September sebagai tarikh sebutan semula kes.  Kes dikendalikan Timbalan Pendakwa Raya Suruhanjaya Pencegahan Rasuah Malaysia Mohd Afif Ali.  Difahamkan, wang itu merupakan dana Unit Transformasi Masyarakat India Malaysia (Mitra) yang dimasukkan ke akaun yayasan berkenaan.


Jururawat didakwa bunuh bayi lelaki

SUNGAI SIPUT, 1 Ogos- Seorang jururawat hospital swasta dihadapkan ke Mahkamah Majistret di sini, hari ini atas pertuduhan membunuh bayi kandungnya yang berusia lapan bulan, dua minggu lalu. T. Rebekal, 30, hanya mengangguk faham dan tiada pengakuan direkodkan sebaik pertuduhan dibacakan di hadapan Majistret Nurul Asyifa Redzuan memandangkan kes bunuh di bawah bidang kuasa Mahkamah Tinggi.Wanita itu didakwa membunuh dengan menyebabkan kematian J. Melvin Jeshuran di sebuah rumah di Kampung Muhibbah, Sungai Siput Utara di sini, kira-kira pukul 6.00 petang, 24 Julai lepas.T. Rebekal dituduh mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.

Pendakwaan dikendalikan Timbalan Pendakwa Raya R. S. Vitthiyeswary manakala tertuduh diwakili peguam K. Nahtan.Mahkamah menetapkan 3 Oktober ini sebagai tarikh sebutan semula kes bagi menunggu laporan forensik dan bedah siasat.Pada 26 Julai lepas seorang wanita dan teman lelakinya direman tujuh hari bagi membantu siasatan kes kematian bayi lelaki yang disyaki didera.Bayi dengan kesan luka baharu dan lama pada tubuhnya itu dikatakan meninggal dunia semasa dalam perjalanan ke Hospital Sungai Siput.


KUALA PERLIS, 31 Julai- Agensi Penguatkuasaan Maritim Malaysia (APMM), Zon Maritim Kuala Perlis merampas sebanyak 20 set bubu naga di kedudukan kira-kira 0.3 batu nautika dari barat perairan Pulau Ketam, Kuala Perlis petang semalam.

Pengarah Zon Maritim Kuala Perlis, Komander Maritim Mohd Hashim Mat Zain berkata, bubu tersebut dikesan dalam Op Aman dan Op Benteng Laut di perairan negeri Perlis.

Bot peronda Maritim Malaysia mendapati terdapat pancang-pancang kayu yang mencurigakan di permukaan air sekitar perairan berkenaan.

"Hasil tinjauan mendapati, pancang kayu tersebut adalah penanda lokasi bubu naga dipasang oleh individu atau kumpulan yang tidak bertanggungjawab.

"Kesemua bubu naga yang dianggarkan bernilai hampir RM1,600 itu dirampas dan dibawa ke jeti Zon Maritim Kuala Perlis untuk tindakan lanjut," kata Mohd Hashim.

(APMM rampas 20 set bubu naga di perairan Kuala Perlis/APMM)

Pemilik bubu naga boleh didakwa bawah Seksyen 11(3)(c) Akta Perikanan 1985 kerana menangkap ikan menggunakan kaedah yang tidak dibenarkan.

Segelintir nelayan di negeri ini dikesan masih menjalankan kegiatan penangkapan ikan menggunakan bubu naga, meskipun penggunaannya telah diharamkan oleh Jabatan Perikanan Malaysia mulai 1 November 2018.


Seleweng 373 liter petrol, dua lelaki tempatan ditahan

KANGAR, 30 Julai- Kementerian Perdagangan Dalam Negeri dan Hal Ehwal Pengguna (KPDNHEP) Negeri Perlis berjaya menumpaskan aktiviti penyelewengan 373 liter bahan api bersubsidi petrol RON95 dalam dua serbuan serentak di sebuah stesen minyak di Kangar.  Kedua-dua serbuan dilakukan pada jam lebih kurang 9.15 pagi semalam melibatkan lima anggota penguat kuasa hasil daripada risikan yang telah dilakukan sejak beberapa minggu yang lalu.  Pengarah KPDNHEP Negeri, Norazah Jaapar memaklumkan, ketika serbuan dilakukan terdapat sebuah kenderaan iaitu Proton Persona sedang mengisi minyak bersubsidi petrol RON95 ke dalam kenderaan tersebut manakala sebuah kenderaan lagi iaitu Proton Saga telah selesai mengisi minyak bersubsidi petrol.  Pemeriksaan ke atas kedua-dua kenderaan berkenaan mendapati, kenderaan Proton Persona telah diubahsuai dengan satu unit tangki tambahan berada di dalam kenderaan disyaki mengandungi bahan api bersubsidi petrol RON95 selain menjumpai satu unit 'jerry can' berisi bahan api bersubsidi petrol RON95.  Manakala, dalam kenderaan Proton Saga pula, pasukan serbuan menjumpai tiga unit 'jerry can' yang disyaki berisi bahan api bersubsidi petrol RON95.  Modus operandi bagi kedua-dua kes ini adalah dengan membeli bahan api bersubsidi petrol RON95 di beberapa buah stesen minyak dalam negeri ini dan kemudiannya dijual kepada satu pihak yang lain.  Kedua-dua warga tempatan yang memandu kenderaan Proton Persona dan Proton Saga tersebut ditahan bagi membantu siasatan manakala kenderaan turut disita untuk tindakan lanjut.  Kes disiasat dibawah Akta Kawalan Bekalan (AKB) 1961.

(Kereta Proton Persona telah diubahsuai dengan satu unit tangki tambahan)


Langgar syarat pas, tinggal lebih masa, 14 wanita warga Laos dan Thailand ditahan JIM Kedah

LANGKAWI, 30 Julai- Seramai 14 wanita warganegara Thailand dan Laos ditahan di pusat hiburan di Langkawi atas kesalahan melanggar syarat pas yang telah dikeluarkan dan dan tinggal lebih masa di negara ini. Jabatan Imigresen Negeri Kedah dalam satu kenyataan berkata kesemua wanita terbabit ditangkap dalam serbuan Ops Gegar lewat malam tadi.Ketika serbuan dilakukan, ada dikalangan wanita tersebut cuba lari dan mencampak telefon bimbit dalam usaha untuk melepaskan diri.Namun, tindakan tersebut sia-sia apabila suspek berjaya ditahan pasukan bertugas.Kesemua tahanan dibawa ke Kompleks Kementerian Dalam Negeri KDN Langkawi untuk tindakan lanjut manakala kesemua pelanggan yang diperiksa dikenakan notis untuk hadir memberi keterangan. Kes disiasat mengikut Akta Imigresen 1959/63dan Peraturan-Peraturan Imigresen 1963.


Jenayah terancang: Seorang lagi ahli 'Geng Sakai' didakwa

KUALA LUMPUR, 29 Julai - Seorang lagi lelaki dihadapkan ke Mahkamah Sesyen di sini hari ini atas pertuduhan menganggotai kumpulan jenayah terancang dikenali sebagai ‘Geng Sakai’ antara Januari 2015 dan Jun 2021.G. Rajasekeran, 32, seorang penganggur hanya mengangguk faham selepas pertuduhan terhadapnya dibacakan di hadapan Hakim Nor Hasniah Ab Razak.Tiada pengakuan direkodkan daripada tertuduh kerana dia ditahan di bawah Akta Kesalahan Keselamatan (Langkah-Langkah Khas) 2012 (SOSMA) dan kes itu akan dibicarakan di Mahkamah Tinggi.Tertuduh didakwa melakukan perbuatan itu di Flat Sri Selangor, di sini antara Januari 2015 dan 20 Jun 2021, mengikut Seksyen 130V(1) Kanun Keseksaan yang membawa hukuman penjara tidak kurang lima tahun dan maksimum 20 tahun, jika sabit kesalahan.

(Polis menahan 24 ahli Geng Sakai pada 22 Jun tahun lalu/FOTO BERNAMA)

Timbalan Pendakwa Raya Maryam Jamielah Ab Manaff berkata tertuduh baru sahaja ditangkap bagi kes berkenaan yang menyaksikan 23 tertuduh sebelum ini didakwa berhubung pertuduhan serupa dan kini sedang dibicarakan di Mahkamah Tinggi di sini.“Pihak pendakwaan telah mendapat izin untuk memindahkan kes hari ini ke Mahkamah Tinggi kerana kes yang sama sedang dibicarakan dengan seramai 20 saksi pendakwaan telah dipanggil memberi keterangan,” kata Maryam Jamielah.Mahkamah kemudian membenarkan permohonan pihak pendakwaan untuk memindahkan kes itu ke Mahkamah Tinggi.Pada prosiding hari ini, tertuduh diwakili peguam Fakhrul Redha Paridul Adras. - BERNAMA


Seorang penganggur mengaku tidak bersalah bakar remaja lelaki

TERENGGANU, 28 Julai - Seorang penganggur yang disyaki suspek utama kes bakar remaja berumur 15 tahun hingga melecur dihadapkan ke Mahkamah Majistret di sini, hari ini. Bagaimanapun, tiada sebarang pengakuan direkodkan daripada tertuduh, Shaikh Hilman Hakim Shaikh Anuar, 28, selepas pertuduhan dibacakan dihadapan Majistret Tengku Eliana Tuan Kamaruzaman. Mengikut pertuduhan, lelaki tersebut didakwa dengan sengaja mendatangkan kecederaan parah menggunakan api ke atas Muhammad Fiqrie Adam Abdullah, pada pukul 3 pagi di simpang Empat Kampung Perasing Jaya, Jabor pada 22 Julai lalu. Bagi kesalahan itu, tertuduh didakwa mengikut Seksyen 326 Kanun Keseksaan.

(Ketiga-tiga tertuduh, Mohamad Razman Zalizan, 20, Mohamad Razif Mohamad, 20 dan Muhammad Imran Mohamad, 18 didakwa di bawah Seksyen 323 Kanun Keseksaan)

Pendakwaan dikendalikan Timbalan Pendakwaraya Nurhanisah S H Sahul Hamid manakala tertuduh diwakili peguam, Nurul Farhana Shamsudin.  Mahkamah menetapkan 1 Ogos ini sebagai tarikh penetapan jaminan dan kes dibawa ke Mahkamah Sesyen.  Sementara itu, tiga lagi tertuduh yang didakwa di mahkamah sama melakukan kecederaan ke atas remaja tersebut di lokasi dan masa yang sama, mengaku tidak bersalah atas pertuduhan itu. Ketiga-tiga tertuduh, Mohamad Razman Zalizan, 20, Mohamad Razif Mohamad, 20 dan Muhammad Imran Mohamad, 18 didakwa di bawah Seksyen 323 Kanun Keseksaan.  Pendakwaan dikendalikan Timbalan Pendakwaraya Nur Azhani Azman manakala tertuduh diwakili peguam sama.  Mahkamah kemudiannya menetapkan 8 September sebagai tarikh sebutan semula kes dan ketiga-tiga tertuduh dibenarkan diikat jamin sebanyak RM1,800 setiap seorang dengan syarat tambahan tidak boleh mengganggu mangsa dan saksi pendakwaan. Remaja yang keciciran sekolah itu kini sedang dirawat di unit kebakaran Hospital Tengku Ampuan Afzan Kuantan, Pahang.


Penghantar barang dipenjara 14 hari, denda RM15,000 kerana rasuah

KUALA LUMPUR, 28 Julai - Seorang penghantar barang dihukum penjara 14 hari dan didenda RM15,000 oleh Mahkamah Sesyen di sini kerana menerima suapan RM3,000 untuk meluluskan invois cukai bagi pembayaran perkhidmatan keselamatan.Hakim Azura Alwi menjatuhkan hukuman itu ke atas Habib Rahman Anwar Basha, 48, selepas dia menukar pengakuan kepada bersalah ketika sebutan kes itu hari ini dan memerintahkan lelaki itu dipenjara 10 bulan, sekiranya gagal membayar denda.Habib Rahman, yang ketika itu bertugas sebagai pembantu perkhidmatan bangunan di sebuah syarikat didakwa menerima suapan berjumlah RM3,000 daripada S. Kumaran, 48, yang ketika itu pengarah Syarikat G15 Security Sdn Bhd sebagai upah untuk meluluskan invois cukai pembayaran perkhidmatan keselamatan bagi Disember 2016 yang dikemukakan oleh syarikat itu.Perbuatan itu didakwa dilakukan di Jalan Pandan Indah di sini pada 10.22 malam, 29 Mei 2017.Dia didakwa mengikut Seksyen 16 (a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama yang membawa hukuman penjara maksimum 20 tahun dan didenda tidak kurang lima kali ganda jumlah atau nilai suapan atau RM10,000 mengikut mana-mana yang lebih tinggi. Mengikut fakta kes, tertuduh meminta Kumaran membayar 'komisen' sebanyak RM3,000 kepadanya bagi tuntutan Disember 2016, menyebabkan pengarah itu membuat aduan kepada SPRM.Rakaman perbualan telefon antara tertuduh dan pengadu dirakam oleh pihak SPRM dan hasil rakaman mendapati tertuduh mempunyai niat untuk mengambil wang rasuah berjumlah RM3,000 di sebuah bank di Jalan Pandan Indah, pada kira-kira 10 malam.

Semasa ditahan SPRM, tertuduh telah mengeluarkan satu ikatan wang yang berlipat daripada poket kanan baju Melayunya dan wang itu merupakan wang yang diterima daripada pengadu.Terdahulu, peguam Datuk Zailan Mohamed yang mewakili Habib Rahman merayu hukuman ringan atas alasan anak guamnya perlu menyara empat anak dan seorang isteri yang sakit.“Jika dia dikenakan hukuman penjara dalam tempoh yang lama, ia akan menjejaskan pendapatannya untuk menyara keluarga,” katanya dan menyatakan anak guamnya kini bekerja sebagai penghantar barang.Timbalan Pendakwa Raya SPRM Nor Diana Nor Azwa memohon hukuman setimpal sebagai pengajaran kerana kesalahan itu adalah serius.“Mahkamah perlu mengambil kira faktor kepentingan awam dengan mengenakan hukuman berbentuk pengajaran terhadap tertuduh dan peringatan kepada orang awam agar tidak mengulangi kesalahan sama di masa depan.“Kami mohon mahkamah mengambil kira jenayah yang dilakukan adalah dirancang dan ia boleh dilihat menerusi siri perbualan tertuduh dengan pengadu sebelum ini,” katanya. - BERNAMA


RM1 juta diterima Sharir Samad adalah wang bayaran balik

KUALA LUMPUR, 28 Julai- Pasukan pembelaan dalam kes perbicaran bekas Pengerusi FELDA, Tan Sri Shahrir Samad yang dituduh terbabit dalam pengubahan wang haram mendakwa RM1 juta yang diterima anak guamnya pada 2013, adalah wang bayaran balik.  Peguam, Datuk Firoz Hussein Ahmad Jamaluddin berkata atas sebab itu Penolong Pegawai Tadbir Tinggi Bahagian Hal Ehwal Ahli Parlimen, Rosli Mat Jinun perlu membawa fail dokumen mengandungi pendapatan dan elaun Tan Sri Shahrir sebagai ahli parlimen sejak 1978.  Jelasnya, fail yang akan dikemukan saksi pertama itu akan menyokong pendirian pembelaan bahawa wang tersebut merupakan bukan pendapatan yang dikenakan cukai.  Ahli Parlimen Johor Baharu itu, didakwa terlibat dengan pengubahan wang haram dengan cara tidak mengisytiharkan pendapatan diterima daripada bekas Perdana Menteri, Datuk Seri Najib Razak bernilai RM1 juta melalui sekeping cek sebelum dimasukkan ke dalam akaun milik tertuduh.  Pertuduhan mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001.  Jika sabit salah, boleh dikenakan hukuman denda tidak lebih RM5 juta atau penjara maksimum lima tahun atau kedua-duanya sekali. Prosiding yang berlangsung di hadapan Hakim Datuk Jamil Husin bersambung 8 Ogos ini.

(Bekas Pengerusi FELDA, Tan Sri Shahrir Samad ketika tiba di perkarangan Mahkamah Kuala Lumpur untuk menghadiri perbicaraan kes pengubahan wang haram membabitkan dirinya)


Teman lelaki ibu bayi maut didera, direman tujuh hari

MANJUNG, 27 Julai- Polis menahan teman lelaki kepada ibu bayi yang disyaki meninggal dunia akibat didera di Sungai Siput, semalam, bagi membantu siasatan.  Ketua Polis Perak, Datuk Mior Faridalatrash Wahid berkata, lelaki berusia lingkungan 30-an itu direman selama 7 hari mengikut Seksyen 302, Kanun Keseksaaan. "Semalam kita tahan seorang lagi, teman lelaki kepada wanita tersebut dan permohonan reman telah diluluskan selama tujuh hari, dia adalah seorang anggota polis yang ditahan kerja," kata Mior. Beliau ditemui media selepas merasmikan Balai Polis Pulau Pangkor.  Semalam, media melaporkan bayi lelaki berusia 8 bulan meninggal dunia dengan kesan kecederaan di beberapa bahagian badan akibat objek tumpul.  Susulan itu, polis turut menahan reman ibu kandung mangsa sehingga Isnin depan.

(Ketua Polis Perak, Datuk Mior Faridalatrash Wahid)


Dera anak angkat, pasangan suami isteri mengaku bersalah

BANGI, 27 Julai- Pasangan suami isteri, masing-masing didenda RM20,000 oleh Mahkamah Sesyen Bandar Baru Bangi hari ini kerana mendera anak angkat mereka berusia empat tahun.Hakim Effandi Nazila Abdullah menjatuhkan hukuman itu terhadap Amira Hamzah, 28 tahun dan suaminya, Mohd Fitri Jasmani Josmani, 30 tahun selepas mereka mengaku bersalah menganiaya kanak-kanak terbabit sehingga mengakibatkan kecederaan fizikal.Mereka didakwa melakukan perbuatan itu di kediaman mereka di Eco Majestic, Semenyih pada 1.25 tengah hari, antara April dan 18 Julai 2022.Mahkamah turut memerintahkan pasangan itu dipenjara 12 bulan sekiranya gagal membayar denda.Pertuduhan mengikut Seksyen 31(1)(a) Akta Kanak-Kanak 2001 dan dibaca bersama Seksyen 34 Kanun Keseksaan.Sementara itu, Mohd Fitri warga Singapura juga didenda RM10,000 selepas mengaku bersalah tinggal lebih masa di Malaysia.Sekiranya gagal bayar, penjara selama 6 bulan dikenakan.Pertuduhan dibawah Seksyen 15(1)(c) Akta Imigresen 1959.

(Kedua-dua tertuduh dibawa keluar dari mahkamah selepas mengaku bersalah mendera anak angkat mereka yang berusia empat tahun)


Sembunyi 2.2 tan daun ketum celah kotak tepung gandum

KOTA BHARU, 27 Julai- Taktik licik seorang pemandu lori yang menyembunyikan sebanyak 2.2 tan daun ketum di celahan kotak-kotak tepung gandum pada bahagian muatan belakang kenderaan dipandunya terbongkar semasa dia tiba di sekatan jalan raya (SJR), Batu Melintang, Jeli dekat sini semalam.Menurut Pemangku Ketua Polis Kelantan, Datuk Muhamad Zaki Harun, lelaki berusia 39 tahun yang bertindak sebagai ‘transporter’ itu dicekup kira-kira pukul 10.00 pagi ketika dalam perjalanan dari Baling, Kedah. Beliau berkata, anggota polis menjalankan pemeriksaan pada bahagian muatan lori jenis Mitsubishi Fuso yang ditutupi dengan kanvas semasa kenderaa itu tiba di SJR berkenaan.Menurutnya, polis pada awalnya menjumpai kotak-kotak tepung gandum sebelum polis terus memeriksa celahan kotak tersebut sehingga ke bahagian tengah muatan lori tersebut.“Pemeriksaan lanjut telah membawa kepada penemuan sebanyak 2.2 tan daun ketum bernilai RM22,000 yang diletakkan di dalam beg plastik di tengah-tengah ruangan muatan lori tersebut.“Siasatan mendapati, pemandu lori menggunakan kotak tepung gandum bagi mengaburi mata pihak berkuasa agar kegiatannya itu tidak dapat dikesan,” katanya pada sidang akhbar di Ibu Pejabat Polis Kontinjen Kelantan di sini hari ini.

Daun ketum yang dijumpai di celahan kotak-kotak tepung gandum

Siasatan awal mendapati, suspek menerima upah sebanyak RM1,000 untuk satu perjalanan.  Ujian saringan air kencing pula mendapati suspek negatif dadah dan tidak mempunyai sebarang rekod jenayah lampau.Kes disiasat mengikut Seksyen 30(3) Akta Racun 1952.


31,169 kes jenayah dalam talian direkodkan tahun lepas hingga pertengahan tahun ini

KUALA LUMPUR, 27 Julai- Sejumlah 31,169 kes jenayah dalam talian direkodkan sejak tahun 2021 hingga 30 Jun lepas, kata Kementerian Kewangan (MoF).Berdasarkan statistik yang dikeluarkan oleh Polis Diraja Malaysia (PDRM), jenayah dalam talian itu merangkumi penipuan pembelian secara dalam talian, pinjaman tidak wujud, African Scam/ Love Scam, Macau Scam, pelaburan, Business Email Compromise dan Tipu SMS.“Bank Negara Malaysia (BNM) dan institusi-institusi kewangan telah mengadakan kerjasama dengan pelbagai agensi penguatkuasaan seperti PDRM, Suruhanjaya Pencegahan Rasuah Malaysia, Kementerian Perdagangan Dalam Negeri dan Hal Ehwal Pengguna, Suruhanjaya Syarikat Malaysia dan Suruhanjaya Sekuriti yang merangkumi kegiatan pemantauan, siasatan dan pendakwaan di mahkamah."Selain itu usaha bagi meningkatkan kesedaran orang ramai mengenai penipuan kewangan turut dilipatgandakan menerusi siri taklimat kesedaran secara dalam talian serta program orang ramai, menggunakan saluran media dan juga laman media sosial,” kata kementerian itu dalam jawapan bertulis di Parlimen di sini.Ia bagi menjawab soalan Chong Chieng Jen (DAP-Stampin) yang ingin tahu jumlah kerugian pendeposit-pendeposit bank yang dimangsakan oleh scam bank di mana wang mereka telah dipindah tanpa pengetahuan dalam tahun 2021 dan 2022.MoF berkata BNM juga bekerjasama dengan Suruhanjaya Komunikasi dan Multimedia Malaysia dan syarikat-syarikat telekomunikasi untuk meningkatkan keselamatan saluran komunikasi dan multimedia bagi menyekat terbitan mesej palsu dan penyebaran perisian hasad (malware) oleh sindiket penipuan kewangan.

“Di samping itu nombor telefon dan peranti mudah alih yang terlibat dalam kes penipuan kewangan turut disenaraihitamkan,” katanya.“Bagi memulihkan keyakinan rakyat atas keselamatan wang yang disimpan di institusi kewangan, kerajaan ingin menegaskan bahawa institusi perbankan mengamalkan piawaian sistem keselamatan yang tinggi bagi melindungi akaun pelanggan mereka,” katanya.Menurutnya kerajaan melalui BNM juga secara berterusan memperkukuh garis panduan dan dasar keselamatan perbankan yang perlu dipatuhi oleh institusi-institusi kewangan, tambah MoF.


Terengganu rekod 662 kes jenayah komersial

KUALA TERENGGANU, 27 Julai- Sebanyak 662 kes jenayah komersial dilaporkan di seluruh negeri bermula Januari hingga Jun tahun ini, kata Ketua Polis Terengganu Datuk Rohaimi Md Isa.Menurut Rohaimi jenayah penipuan dalam talian menyumbang kepada bilangan kes tertinggi iaitu Macau Scam, sebanyak 143 kes."Terdapat peningkatan kes apabila sebanyak 662 kes dilaporkan dalam tempoh enam bulan tahun ini berbanding 582 kes sepanjang tahun lepas," katanya dalam ucapan yang dibacakan oleh Ketua Jabatan Pencegahan Jenayah dan Keselamatan Komuniti (KJPKK) ACP Noor Halim Nordin.Beliau berucap demikian pada Majlis Pelancaran Kempen Anti-Scam Polis Diraja Malaysia (PDRM) Peringkat Kontinjen Negeri Terengganu di sini, petang semalam.

Sehubungan itu, Rohaimi menasihatkan orang ramai supaya lebih berwaspada dan berhati-hati bagi mengelak ditipu sindiket yang menggunakan pelbagai modus operandi untuk memperdaya mangsa."Menerusi kempen anti-scam kali ini, pelbagai taktik terbaharu sindiket penipuan didedahkan kepada masyarakat bagi memastikan orang ramai lebih berwaspada," katanya. -BERNAMA


Paul Yong didapati bersalah rogol pembantu rumah

IPOH, 27 Julai- Mahkamah Tinggi Ipoh menjatuhkan hukuman penjara 13 tahun dan dua sebatan terhadap Ahli Dewan Undangan Negeri (ADUN) Tronoh Paul Yong Choo Kiong selepas didapati bersalah atas pertuduhan merogol pembantu rumahnya pada 2019.  Hakim Datuk Abdul Wahab Mohamed membuat keputusan itu selepas berpuas hati pihak pendakwaan berjaya membuktikan kes melampaui keraguan munasabah.  Bagaimanapun, mahkamah membenarkan permohonan peguam tertuduh, Rajpal Singh untuk menangguhkan pelaksanaan hukuman itu sementara rayuan difailkan.Mahkamah kemudian membenarkan jaminan RM30,000 dengan seorang penjamin selain dokumen perjalanan iaitu pasport tertuduh diserahkan kepada mahkamah.  Pada 23 Ogos 2019, Yong yang ketika itu adalah Exco Perumahan, Kerajaan Tempatan Pengangkutan Awam, Hal Ehwal Bukan Islam dan Kampung Baharu Perak, didakwa merogol seorang wanita di dalam sebuah bilik di tingkat atas sebuah rumah di Meru Desa Park, Bandar Meru Raya.  Perbuatan itu didakwa dilakukan antara jam 8.15 hingga 9.15 malam, 7 Julai 2019.

Pertuduhan terhadap beliau dilakukan mengikut Seksyen 376 (1) Kanun Keseksaan yang boleh dikenakan hukuman penjara maksimum 20 tahun dan sebatan jika sabit kesalahan.  Sebelum ini, kes itu disebut di Mahkamah Sesyen, namun pada 15 Disember 2020, Mahkamah Persekutuan membenarkan permohonan pembelaan supaya ia dipindahkan ke Mahkamah Tinggi untuk perbicaraan.

(Yong, memakai kemeja putih, ketika berada di kandang tertuduh kelihatan tenang ketikapenghakiman itu dibacakan oleh Abdul Wahab/BERNAMA)


Bayi lapan bulan maut disyaki didera ibu kandung

SUNGAI SIPUT, 26 Julai- Seorang wanita ditahan bagi membantu siasatan kes kematian bayi lelakinya berusia 8 bulan, semalam.  Ketua Polis Daerah Sungai Siput, Superintenden Mohd Khaizam Ahmad Shahabudin berkata, suspek berusia lingkungan 30-an itu direman selama tujuh hari bermula hari ini.  Mangsa dilaporkan meninggal dunia ketika dalam perjalanan ke Hospital Sungai Siput kira-kira 7.15 pagi semalam.  Hasil bedah siasat dijalankan mendapati terdapat kesan kecederaan pada beberapa bahagian badan akibat objek tumpul.  Susulan kejadian itu, pihaknya menahan seorang wanita yang juga ibu kandung kepada mangsa.  Kes disiasat bawah Seksyen 302 Kanun Keseksaan.

(Ketua Polis Daerah Sungai Siput, Superintenden Mohd Khaizam Ahmad Shahabudin)


Banduan meninggal dalam tahanan, keterangan 12 saksi termasuk ahli keluarga diambil - Ketua Polis Johor

JOHOR BAHRU, 26 Julai- Ketua Polis Johor, Datuk Kamarul Zaman Mamat mengesahkan 12 saksi termasuk ahli keluarga mangsa sudah dipanggil untuk memberi keterangan bagi membantu siasatan berhubung kematian banduan di Penjara Kluang, Johor pada 28 Jun lalu.Laporan bedah siasat juga masih belum diterima setakat ini.  "Kita tidak boleh nak rumuskan lagi siasatan kerana beberapa keputusan dari makmal belum dapat lagi, kita akan kemas kini dengan pegawai penyiasat kita pun tak nak kes ini berlanjutan terlalu lama," kata Kamarul Zaman.  Beliau berkata demikian selepas menghadiri Majlis Perhimpunana Bulanan di Ibu Pejabat Polis Kontinjen Johor. Kim Shih Keat, 37, dipenjara tujuh hari dan denda RM15,000 selain lesennya digantung akibat kesalahan memandu dalam keadaan mabuk.Mendiang sepatutnya dibebaskan 28 Jun lalu namun dikejarkan ke Hospital Kluang, 7.30 pagi selepas ditemui pengsan sebelum disahkan meninggal dunia. Mayat mendiang sudah diserahkan kepada keluarganya pada 29 Jun lepas.

(Ketua Polis Johor, Datuk Kamarul Zaman Mamat)


Ahli perniagaan Malaysia dalam buruan kemungkinan dihantar ke China

BANGKOK, 26 Julai- Ahli perniagaan Malaysia Teow Wooi Huat masih berada bawah tahanan pihak imigresen Thailand dan menunggu untuk dihantar ke China.“Beliau dijangka dihantar ke China tidak lama lagi,” kata sumber polis kepada Bernama tanpa mahu menyatakan butiran bila Teow akan dihantar ke negara itu. Bagaimanapun, media tempatan di Thailand melaporkan yang Teow akan dihantar ke China hari ini (Selasa)Jumaat lepas, Teow yang berada dalam senarai merah Interpol, dipanggil pihak polis untuk diberitahu yang visa beliau telah dibatalkan. Beliau kemudian diserahkan kepada polis imigresen di Songkhla dan kemudian dipindahkan ke Pejabat Imigresen Suan Plu di Bangkok. Teow, 55, yang juga digelar Jho Low 2, merujuk kepada seorang lagi ahli perniagaan Malaysia yang sedang diburu Low Taek Jho yang dikaitkan dengan skandal 1MDB, telah melarikan diri ke Dannok di Sadao pada 2020.

(ada 2019, pihak berkuasa Malaysia membekukan 91 akaun bank berjumlah RM177 juta yang dikaitkan dengan MBI Group International ketika itu. Bank Negara telah menyenaraikan syarikat itu sebagai syarikat yang menjalankan skim kewangan meragukan./FOTO FB)

Teow membina empayar perniagaan daripada skim pelaburan haram dalam talian yang memikat pelabur dari China, Thailand, Malaysia, Indonesia dan Macau.Pada 2017, Teow ditahan oleh pihak berkuasa Malaysia atas tuduhan dadah tetapi berjaya melarikan diri ke Thailand dan terlepas daripada hukuman gantung.Pada 2019, pihak berkuasa Malaysia membekukan 91 akaun bank berjumlah RM177 juta yang dikaitkan dengan MBI Group International ketika itu. Bank Negara telah menyenaraikan syarikat itu sebagai syarikat yang menjalankan skim kewangan meragukan.Beliau juga dihendaki berhubung pelaburan wang haram berjumlah 336-juta-ringgit (US$83 juta) di Macau.Sementara itu, di KUALA LUMPUR,  Polis Diraja Malaysia (PDRM) mengesahkan ahli perniagaan yang menjadi buruan Teow Wooi Huat kini ditahan pihak berkuasa Thailand.Setiausaha PDRM Datuk Noorsiah Mohd Saaduddin berkata suspek merupakan individu yang disiasat oleh PDRM di bawah Seksyen 420 Kanun Keseksaan kerana menipu. “PDRM kini sedang dalam proses permohonan untuk penama dihantar pulang ke Malaysia bagi membantu siasatan,” katanya dalam kenyataan malam tadi. -BERNAMA

Berita berkaitanTeow ditahan, permohonan bawa pulang sedang dalam proses


Teow ditahan, permohonan bawa pulang sedang dalam proses

(Teow kini berada dalam tahanan pihak berkuasa Thailand/BERNAMA)

KUALA LUMPUR, 26 Julai- Polis Diraja Malaysia (PDRM) mengesahkan ahli perniagaan yang menjadi buruan Teow Wooi Huat kini ditahan pihak berkuasa Thailand.Setiausaha PDRM Datuk Noorsiah Mohd Saaduddin berkata suspek merupakan individu yang disiasat oleh PDRM di bawah Seksyen 420 Kanun Keseksaan kerana tipu. “PDRM kini sedang dalam proses permohonan untuk penama dihantar pulang ke Malaysia bagi membantu siasatan,” katanya dalam kenyataan pada malam Isnin.Sebelum ini, visa ahli perniagaan terbabit telah dibatalkan dan berada dalam senarai Notis Merah Interpol.Teow mengasaskan MBI Group dan mengendalikan kompleks hiburan termasuk resort di bandar Danok di sempadan Thailand-Malaysia dan turut membina empayar perniagaan daripada skim pelaburan dalam talian yang memikat pelabur dari China, Thailand, Malaysia, Indonesia dan Macau.

(PDRM mengesahkan ahli perniagaan yang menjadi buruan Teow Wooi Huat kini ditahan pihak berkuasa Thailand/BERNAMA)

Pada 2017, Teow pada mulanya telah ditahan Biro Kawalan Narkotik (NSB) Thailand atas tuduhan kesalahan dadah, namun dia melarikan diri dari Songkhla dan terlepas daripada hukuman mati.Pada 2019, pihak berkuasa Malaysia membekukan 91 akaun bank berjumlah RM177 juta yang dikaitkan dengan MBI Group International ketika itu. Bank Negara telah menyenaraikan syarikat itu sebagai syarikat yang menjalankan skim kewangan meragukan. -BERNAMA


Miliki karkas babi disembelih tanpa lesen, dua penjual didenda mahkamah

BUKIT MERTAJAM, 25 Julai - Dua penjual daging babi hari ini masing-masing didenda RM4,000 dan RM4,500 oleh Mahkamah Majistret Bukit Mertajam di sini kerana memiliki karkas babi yang disembelih di rumah penyembelihan tidak berlesen pada Jun lepas.Majistret Mohd Harith Mohd Mazlan menjatuhkan hukuman itu ke atas Oon Kean Wong, 51, dan Kho Eng Phoo, 43, selaku Orang Kena Saman (OKS), selepas kedua-duanya yang dituduh secara berasingan mengaku bersalah atas pertuduhan yang dibacakan terhadap mereka.Oon dan Kho masing-masing didakwa memilik 167kg karkas babi dan 261kg karkas babi yang tidak disembelih di rumah penyembelihan diluluskan atau dilesenkan dengan melanggar peruntukan di bawah Kaedah 5(3), Kaedah-Kaedah Binatang (Kawalan Penyembelihan) 2009.Oon dituduh melakukan kesalahan itu dalam kenderaan pacuan empat roda bernombor pendaftaran PMN7112 jenis Toyota Hilux di Lebuhraya PLUS arah selatan menghala ke Bukit Mertajam di sini pada 3.50 pagi, 2 Jun lepas.Kho pula dituduh melakukan kesalahan itu dalam sebuah lori bernombor pendaftaran PKF4188 jenis Daihatsu di tepi jalan selepas Plaza Tol Kubang Semang (BKE) menghala ke Kulim pada 2.35 pagi, 2 Jun lepas.

Mengikut fakta kes, Jabatan Perkhidmatan Veterinar (JPV) Negeri Pulau Pinang telah melakukan operasi dengan merampas kenderaan dan muatan karkas babi kedua-dua OKS dan hasil siasatan mendapati karkas babi itu tidak disembelih di rumah sembelih yang diluluskan atau dilesenkan oleh JPV.Pegawai Pendakwa Jabatan Perkhidmatan Veterinar Roziman Awang Tahrin memohon hukuman denda maksimum sebagai pengajaran kepada kedua-dua OKS dan orang lain supaya tidak melakukan kesalahan sama.Mohd Harith kemudian memerintah kedua-dua tertuduh dilucutkan hak karkas babi itu manakala dua kenderaan akan diserahkan kembali selepas denda dibayar oleh OKS.Oon dan Kho masing-masing membayar denda berkenaan. - BERNAMA


Wanita bunuh suami didakwa di mahkamah bersama teman lelakinya

JOHOR BAHRU, 25 Julai- Seorang surirumah dan rakan lelakinya didakwa di Mahkamah Majistret Johor Bahru atas tuduhan membunuh suaminya, Lee Ming How, 44 tahun di Taman Daya Johor Bahru, 14 Julai lalu.  Tertuduh, Margaret Law, 36 tahun dan Fam Mee Fatt, 53 tahun mengangguk faham namun tiada pengakuan direkodkan di hadapan Majistret Murmadiana Mamat.  Kedua-dua tertuduh didakwa telah bersama-sama membunuh mangsa di sebuah rumah di Jalan Nipah, Taman Daya, 2 petang , 14 Julai lalu.  Pendakwaan mengikut Seksyen 302 Kanun Keseksaan dan dibaca bersama Seksyen 34 kanun sama.  Pada prosiding sama, kedua-dua tertuduh mengaku salah atas tuduhan memasukkan dadah berbahaya ke dalam badan mereka, 15 dan 16 Julai lalu.  Mahkamah menjatuhkan hukuman denda RM1,700 atau enam bulan penjara jika gagal membayar dan menjalani pengawasan Agensi Antidadah Kebangsaan( AADK) selama dua tahun.  Pendakwaan dikendalikan Timbalan Pendakwa Raya Sharifah Natasha Syed Ahmad dan Nur Aqiillah Ahmad Rafaei.  Sebutan semula kes ditetapkan 27 September.

(Tertuduh, Margaret Law dan teman lelakinya Fam Mee Fatt ketika tiba di Mahkamah Majistret Johor Bahru)


Polis Johor lancar Op Kontraban, 14 serbuan berjaya dilaksanakan

JOHOR BAHRU, 25 Julai- Sebanyak 14 serbuan Op Kontraban berjaya dilaksanakan Polis Johor bermula 7.15 petang 20 Julai hingga dua pagi 25 Julai.Serbuan dibuat di daerah Mersing, Seri Alam, Muar, Tangkak, Iskandar Puteri, Kota Tinggi, Segamat, Pontian, Kulai dan Johor Bahru.Ketua Polis Johor, Datuk Kamarul Zaman Mamat berkata, 16 lelaki tempatan dan sembilan lelaki warga negara asing berusia 20 hingga 53 tahun ditahan.Antara yang dirampas 158,380 liter minyak diesel bernilai RM396,050, 215 karton rokok, 50 botol arak, 15 lori dan 10 gelen petrol, dengan nilai keseluruhan rampasan RM1.97 juta.“Kita bergabung dengan agensi-agensi berkaitan dan menggembleng tenaga untuk memastikan tiada lagi penyelewengan berlaku di Johor."Saya beri amaran kepada mereka yang terlibat dalam mana-mana sindiket untuk menghentikan perbuatan ini kerana pasukan kami menjalankan operasi di seluruh negeri,” tegas beliau ketika ditemui semasa sidang media di Johor Bahru.Tambahnya, suspek warga negara asing juga menyalahguna dokumen perjalanan masing-masing.Kes disiasat mengikut Seksyen 135(1)(d) Akta Kastam 1967, Seksyen 6(1)(c) dan Seksyen 15(1)(c) Akta Imegresen serta Seksyen 21 Akta Kawalan Bekalan 1961.

(Ketua Polis Johor, Datuk Kamarul Zaman Mamat pada satu sidang media di Johor Bahru)


Minyak masak bersubsidi bernilai lebih RM10,000 diekspoitasi, polis kesan dalang sindiket

JOHOR BAHRU, 25 Julai- Polis Johor merampas 4,012 paket minyak masak bersubsidi bernilai lebih RM10,000 di Endau, Mersing, menerusi Op Kontraban, 7.15 malam 20 Julai lalu.  Ketua Polis Johor, Datuk Kamarul Zaman Mamat berkata, minyak masak bersubsidi berkenaan disembunyikan sementara dalam stor kedai sebelum diedarkan.  Polis turut merampas sebuah lori yang diguna untuk mengedarkan minyak masak berkenaan manakala pemandunya berusia 28 tahun ditahan bagi membantu siasatan.  "Patutnya minyak masak ini diedar ke kedai kedai runcit utk B40, bernilai RM2.50 harga jualan, tapi kedai ini telah menukar minyak paket dengan memasukkan dalam tong tong atau botol yang nilainya RM11 lebih di pasaran, ini pengkhianatan kepada negara," kata Kamarul Zaman. Beliau berkata demikian pada sesi sidang media di Johor Bahru, Johor. Polis sedang mengesan dalang dan ahli-ahli lain sindiket.  Kes disiasat mengikut Seksyen 20(1) Akta Kawalan Bekalan 1961.


Polis ambil keterangan pemandu akibatkan kematian lima sekeluarga

IPOH, 25 Julai- Susulan kemalangan maut membabitkan lima sekeluarga berhampiran Hentian Titiwangsa di Jalan Raya Timur Barat (JRTB) Gerik-Jeli, Sabtu lalu.  Ketua Polis Perak, Datuk Mior Faridalathrash Wahid berkata, pihaknya akan merakam keterangan pemandu yang melanggar lima mangsa tersebut dalam masa terdekat.  Jelasnya, pemandu berusia 53 tahun itu kini sedang menerima rawatan di Hospital Jeli, Kelantan selepas mengalami kecederaan di dada dan paru-paru.  "Kita akan ambil keterangan bila dia pulih seperti biasa ataupun selepas dia di discaj dari hospital Jeli, dia masih lagi ditahan, dan penumpang-penumpang lain dalam kereta tu ada sorang dua kita dah rakam percakapan mereka,"kata Mior.Beliau berkata demikian dalam sidang media di Ibu Pejabat Polis Kontinjen (IPK) Perak di Ipoh.  Sabtu lalu, lima sekeluarga termasuk seorang kanak-kanak maut selepas kenderaan dinaiki mereka dirempuh oleh sebuah kenderaan lain ketika sedang dalam perjalanan dari Jeli ke Gerik.

(Ketua Polis Perak, Datuk Mior Faridalathrash Wahid)


Pasangan kekasih terlepas dari tali gantung

KOTA BHARU, 24 Julai - Sepasang kekasih terlepas hukuman mati apabila mereka dilepas dan dibebaskan oleh Mahkamah Tinggi di sini hari ini terhadap pertuduhan mengedar dadah pada tiga tahun lalu.  Keputusan itu dibuat oleh Pesuruhjaya Kehakiman, Datuk Mohamad Abazafree Mohd Abbas terhadap Ahmad Uzair Che Darus, 32 tahun, dan Azilafatiha Ahmad, 27 tahun pada keputusan di akhir kes pendakwaan.Menurutnya, mahkamah memutuskan keputusan itu selepas pihak pendakwaan gagal membuktikan kes prima facie terhadap kedua-dua tertuduh. Mohamad Abazafree yang membaca alasan kehakimannya berkata, selepas menilai tiga perkara termasuk akses penyewa lain terhadap sebuah rumah yang merupakan lokasi dadah tersebut ditemui."Kemungkinan ada individu lain yang mempunyai akses terhadap rumah tersebut menggunakan kunci pendua."Dakwaan wujud individu lain itu kuat apabila sebuah televisyen di dalam rumah tersebut turut hilang semasa sebelum dan selepas pegawai polis merakam gambar di situ," katanya.

Sebelum itu, pasangan tersebut didakwa secara bersama mengedar jenis kanabis seberat 1.6 kilogram di sebuah rumah di Jalan Tawang, Taman Mesira, Kampung Budi, Bachok pada jam 1 pagi, pada 9 Januari 2019.  Pertuduhan dibuat mengikut Seksyen 39B(1)(a) Akta Dadah Berbahaya 1952 yang memperuntukan hukuman mati jika sabit kesalahan atau penjara seumur hidup dan jika tidak dihukum mati, hendaklan disebat minimum 15 kali, jika sabit kesalahan.  Mereka juga dibebaskan daripada pertuduhan secara bersama memiliki 122.76 gram dadah jenis sama dan pertuduhan berseorangan yang dihadapi oleh Ahmad Uzair atas dakwaan memiliki 8.5 gram dadah sama pada masa tarikh serta di lokasi sama.  Pendakwaan dikendalikan oleh timbalan pendakwa raya Norazlinawati Mohd Arshad.Azilafatiha pula diwakili peguambela Shaharuddin Mohamed dan Azhar Ahmad manakala Uzair diwakili Zameri Mat Nawang.


Pasangan suami isteri ditahan disyaki dera kanak-kanak perempuan

KUALA LUMPUR, 22 Julai- Sepasang suami isteri ditahan di Beranang, Hulu Langat, di sini bagi membantu siasatan kes dera melibatkan seorang kanak-kanak perempuan berusia empat tahun.Ketua Polis Daerah Kajang ACP Mohd Zaid Hassan berkata pasangan terbabit ditahan di rumah mereka pada 2.30 pagi selepas polis menerima laporan mengenai kejadian itu pada 12.14 tengah malam tadi.Beliau berkata siasatan awal mendapati kanak-kanak perempuan berkenaan didakwa dipukul dan dipaksa memakan nasi sehingga termuntah.“Siasatan juga mendapati kejadian disebabkan kanak-kanak yang dikatakan hiperaktif itu tidak suka makan nasi dan pasangan terbabit memaksanya untuk telan nasi sehingga termuntah,” katanya dalam kenyataan hari ini.Mohd Zaid berkata kanak-kanak itu dikatakan dipukul pasangan terbabit menggunakan penyangkut pakaian, kayu penyapu dan dicucuh dengan pemetik api.Beliau berkata pemeriksaan oleh doktor di Hospital Kajang mengesahkan kanak-kanak itu mengalami kecederaan di beberapa bahagian badan.Mohd Zaid berkata kanak-kanak itu merupakan anak seorang wanita Indonesia dan kelahirannya tidak pernah didaftarkan dan tidak mempunyai sebarang dokumen pengenalan diri.“Kanak-kanak itu diserahkan kepada pasangan terbabit pada April lepas kerana ibu kandungnya tidak mampu menjaganya,” katanya.Beliau berkata wanita berusia 28 tahun itu dan suaminya warga Singapura berusia 30-an direman sehingga 28 Julai.Kes disiasat di bawah Seksyen 31(1)(a) Akta Kanak kanak 2001.-BERNAMA

(Tangkap layar video tular menunjukkan seorang kanak-kanak perempuan dipukul dan dipaksa memakan nasi sehingga termuntah)

(Kesan kecederaan di pipi kanak-kanak perempuan yang dipercayai didera oleh penjaganya)


Nelayan Myanmar ditahan, cuba kaut hasil laut negara

MERSING, 23 Julai- Jabatan Perikanan Johor mematahkan cubaan nelayan warga asing, mencuri hasil laut negara di sekitar kawasan perairan Mersing, pada pukul 11:45 malam Khamis lepas.Dua lelaki warga Myanmar berumur 37 dan 50 tahun ditahan dalam Operasi Pemantauan, Pengawalan dan Survelan (MCS).Pengarah Perikanan Johor, Zainudin Abdul Wahab berkata, 60 kilogram hasil laut disita termasuk ikan selar kuning dan ikan sagai."Kes disiasat mengikut Seksyen Lapan (A) dan 11 (3) (B) Akta Perikanan 1985."Kapal dan peralatan akan dilucut hak dan dirampas, sekiranya didapati melanggar undang-undang," menurut kenyataan Jabatan Perikanan Johor.

(Dua lelaki warga Myanmar berumur 37 dan 50 tahun ditahan dalam Operasi Pemantauan, Pengawalan dan Survelan)


Dadah bernilai lebih RM86,000 dirampas, polis Sibu tahan seorang lelaki tempatan.

SIBU, 22 Julai- Polis Sibu berjaya merampas dadah jenis Ketamine seberat 576.20 gram dalam satu pemeriksaan ke atas seorang individu di Jalan Tiong Hua Sibu malam tadi. Ketua Polis Daerah Sibu, Asisten Komisioner Zulkipli Suhaili berkata dalam pemeriksaan pada pukul 10.30 malam itu, sepasukan polis narkotik IPD Sibu telah menahan seorang lelaki tempatan berumur 43 tahun. ACP Zulkipli memberitahu, hasil pemeriksaan yang dijalankan, polis menjumpai lima paket plastik lutsinar berisi serbuk putih disyaki dadah jenis Ketamin dengan berat 6.2 gram selain 44 paket pelbagai saiz berisi ketulan kristal disyaki dadah jenis Ketamin dengan anggaran berat 570 gram.  "Kes ini kita telah siasat dibawah 39b Akta Dadah Berbahaya 1952 dan tahanan reman akan dipohon di Mahkamah Sibu untuk menjalankan siasatan lanjut."Saya menyeru masyarakat khususnya di Sibu dapat menyalurkan apa sahaja maklumat berkenaan pengedaran dan salah guna dadah untuk pihak kita membanteras isu dadah di Sibu ini," ACP Zulkipli dalam sidang media di IPD Sibu mendedahkan dadah tersebut dianggarkan bernilai lebih RM86,000. Jelasnya, semakan rekod mendapati suspek tidak mempunyai rekod jenayah lampau.  Pihaknya juga sedang menyiasat sama ada suspek bergerak sendiri atau merupakan sebahagian daripada kumpulan yang terlibat dalam sindiket pengedaran dadah.

(Ketua Polis Daerah Sibu, Asisten Komisioner Zulkipli Suhaili)


Polis kesan individu tularkan video disyaki terbabit rasuah

KUALA LUMPUR, 22 Julai- Polis sedang mengesan individu bagi membantu siasatan berkenaan satu klip video tular di aplikasi TikTok yang membabitkan sebuah kereta peronda polis (MPV) disyaki mengambil suapan berhampiran sebuah stesen minyak.Ketua Polis Daerah Brickfields ACP Amihizam Abdul Shukor berkata siasatan awal mendapati kejadian itu mungkin berlaku di Stesen Minyak Shell Lebuhraya Kuala Lumpur-Seremban, menghala ke pusat bandar berhampiran pintu gerbang sempadan Kuala Lumpur-Selangor.“Polis menyeru pemilik akaun TikTok mahupun orang ramai yang mempunyai sebarang maklumat berkaitan tarikh dan masa kejadian serta nombor pendaftaran kereta peronda polis berkenaan untuk tampil ke hadapan,” katanya dalam kenyataan hari ini.Semalam tular satu klip video pendek berdurasi 31 saat dimuat naik oleh pemilik akaun TikTok, stickerpro_my menunjukkan sebuah MPV polis disyaki telah mengambil suapan berhampiran stesen minyak Shell.

Orang ramai yang mempunyai sebarang maklumat boleh menyalurkannya ke Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999 atau mana-mana balai polis yang berdekatan.


Pemilik kelab komedi didakwa buat hantaran video sentuh sensitiviti kaum di media sosial

KUALA LUMPUR, 22 Julai- Seorang pemilik kelab komedi didakwa di Mahkamah Sesyen di sini hari ini, atas tiga pertuduhan membuat dan memulakan hantaran video yang menyentuh sensitiviti kaum dalam aplikasi Facebook, Instagram dan TikTok.Bagaimanapun, Mohamad Rizal Johan Van Geyzel, 39, yang memakai kemeja berwarna putih dan berseluar biru muda, selaku Orang Kena Saman (OKS) mengaku tidak bersalah selepas pertuduhan terhadapnya dibacakan di hadapan Hakim Nor Hasniah Ab Razak.Mengikut ketiga-tiga pertuduhan, lelaki itu didakwa membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Facebook menggunakan nama profil ‘Rizal van Geyzel, Instagram ‘rizalvangeyzel’ dan TikTok ‘rizalvangeyzel’, antara 4 hingga 6 Julai 2022.Ketiga-tiga hantaran itu dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Tingkat 27, Menara KPJ di sini, pada pukul 1.17 tengah hari, 13 Julai lepas.Ketiga-tiga pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan.Terdahulu, Timbalan Pendakwa Raya Noor Haslinda Che Seman berkata pihaknya menawarkan RM30,000 bagi ketiga-tiga pertuduhan ke atas OKS sekiranya mahkamah membenarkan jaminan, memandangkan kes berkenaan menyentuh sensitiviti perkauman.“Pihak kami juga memohon syarat tambahan iaitu OKS perlu menyerahkan pasport kepada mahkamah dan tidak boleh komen serta membuat sebarang hantaran di mana-mana media sosial sepanjang kes ini berjalan,” katanya.Peguam Ramkarpal Singh yang mewakili Mohamad Rizal memohon jaminan RM2,000 bagi setiap pertuduhan kerana anak guamnya perlu menyara tiga anak yang seorang daripadanya mengalami disleksia selain bapanya yang berumur 74 tahun menghidap penyakit kanser.

“Anak guam saya juga telah memberikan kerjasama penuh kepada pihak polis sepanjang siasatan dan tiada sebab untuknya melarikan diri. Jadi dalam keadaan ini, saya memohon jaminan RM2,000 bagi setiap pertuduhan,” katanya.Mahkamah kemudian membenarkan OKS diikat jamin RM12,000 dengan seorang penjamin bagi kesemua pertuduhan selain OKS perlu menyerahkan pasport di mahkamah serta tidak membuat hantaran atau komen di mana-mana media sosial berkenaan kes itu selain menetapkan 19 Ogos untuk sebutan semula kes bagi serahan dokumen.Lelaki berkenaan membayar jaminan itu.Media sebelum ini melaporkan, Setiausaha Polis Diraja Malaysia (PDRM) Datuk Noorsiah Mohd Saaduddin berkata lelaki itu ditahan di sekitar Lembah Klang oleh Unit Siasatan Jenayah Terkelas kerana disyaki menyentuh sensitiviti dan berbaur perkauman semasa membuat persembahan di sebuah kelab komedi di ibu kota, di sini, seperti tular melalui dua klip video. -BERNAMA


Ibu dakwa anak ‘terjebak’ sindiket penipuan dikurung, dipukul di Laos

KUALA LUMPUR, 22 Julai- Terpedaya dengan tawaran pekerjaan di luar negara yang menjanjikan pulangan lumayan, namun akhirnya ‘terjebak’ sebagai pegawai khidmat pelanggan sindiket penipuan dalam talian.Itu nasib yang menimpa sembilan lelaki rakyat Malaysia yang kini dipercayai berada di Laos dan mendakwa turut dikurung dan dipukul oleh ‘majikan’ mereka.Ibu seorang daripada mangsa yang hanya mahu dikenali sebagai Wendy mendakwa anaknya yang berusia 23 tahun itu sebelum ini mendapat pekerjaan di Dubai pada Februari lepas.Menurut wanita berusia 43 tahun itu, dia tidak mengetahui pekerjaan anaknya namun sering mendapat panggilan video dan telefon daripada anaknya ketika berada di Dubai.“Pada April tahun ini, anak ada telefon dan beritahu dia bersama lapan rakannya berada di Laos dan masih boleh dihubungi.“Saya terkejut apabila pada Jun lepas, dia beritahu mahu lari daripada syarikatnya bekerja kerana tidak diberikan makanan dan minuman akibat tidak mahu menjadi telefon scammer (pegawai khidmat pelanggan sindiket penipuan),” katanya ketika dihubungi Bernama.Wendy berkata dia turut menerima gambar yang memaparkan kecederaan yang dialami anak dan rakan anaknya serta hanya menunggu anaknya itu untuk menghubunginya.Dia yang bimbang dengan keadaan itu sudah membuat laporan polis dan berharap anak tunggalnya dapat dibantu dan dibawa pulang ke tanah air segera.

Sementara itu, Ketua Polis Daerah Sentul ACP Beh Eng Lai ketika dihubungi mengesahkan menerima laporan tersebut pada Rabu lepas dan satu kertas siasatan telah dibuka.Sebelum ini, seramai 16 rakyat Malaysia dipaksa bekerja sebagai 'scammer' oleh satu sindiket di Preah Sihanouk di Kemboja setelah terpedaya dengan iklan pekerjaan dan diselamatkan pada 5 April lepas.Pada 12 April, Pengarah Jabatan Siasatan Jenayah Bukit Aman Datuk Seri Abd Jalil Hassan berkata pihaknya menerima 35 laporan melibatkan 45 warga Malaysia yang dipercayai terkandas di luar negara seperti Myanmar, Thailand dan Laos disyaki menjadi mangsa sindiket penipuan. -BERNAMA


Anggota polis Perak dikesan terbabit penyalahgunaan dadah

IPOH, 22 Julai- 11 anggota polis dikesan terbabit dengan penyalahgunaan dadah walaupun ada antara mereka pernah ditahan sebelum ini atas kesalahan tersebut, kata Ketua Polis Perak, Datuk Mior Faridalathrash Wahid.Katanya, perbuatan tersebut dikesan apabila beberapa anggota didapati gagal dalam ujian awal saringan air kencing yang dilakukan secara mengejut, semalam."Kita akan mengambil tindakan tegas kerana ada antara mereka yang pernah gagal (positif dadah) dan pernah dituduh di mahkamah tetapi mahkamah telah membebaskan mereka," katanya tanpa mendedahkan jumlah sebenar anggota tersebut.Beliau berkata demikian kepada pemberita selepas merasmikan Kempen Anti-Scam Polis Diraja Malaysia (PDRM) 2022 Peringkat Kontinjen Perak yang turut dihadiri legenda rock negara, Datuk Awie atau nama sebenarnya Ahmad Azhar Othman di sebuah pasar raya, di sini, semalam.

(Ketua Polis Perak, Datuk Mior Faridalathrash Wahid/FOTO BERNAMA)

Mengulas lanjut, Mior Faridalathrash berkata mereka yang ditahan disiasat di bawah Akta Dadah Berbahaya 1952 dan berdepan tindakan tatatertib di bawah Peraturan-Peraturan Pegawai Awam (Kelakuan dan Tatatertib) 1993.


18 pemandu bas disaman pandu laju

SEBERANG PERAI, 22 Julai- 18 pemandu bas dikenakan kompaun selepas didapati memandu secara melulu yang turut mengundang bahaya kepada pengguna jalan raya lain.  Mereka yang terdiri daripada pemandu bas ekspres, bas persiaran serta bas kilang dilihat seolah-olah tidak menghiraukan keselamatan penumpang.  Pengarah Jabatan Pengangkutan Jalan (JPJ) Pulau Pinang, Adenan Md Isa berkata, kesalahan itu dikesan menerusi Ops Khas Lorong Kanan yang dijalankan di sepanjang lebuhraya Utara Selatan (Bertam-Jawi) kedua-dua arah bermula pukul 10.00 malam hingga 4.00 pagi tadi.  Operasi diadakan untuk mengesan kenderaan perdagangan dan berat yang memandu di lorong kanan.  "Kita mendapati bahawa terdapat beberapa buah bas perkhidmatan awam ini seperti bas ekspress, bas persiaran yang berlumba-lumba menggunakan lorong kanan dengan tujuan untuk cepat sampai ke destinasi. Kebanyakan pemandu adalah bertujuan untuk mengejar trip, jadi ini menunjukkan bahawa sikap segelintir pemandu-pemandu bas ekspres ini tidak mementingkan keselamatan penumpang yang dibawa. Semasa memandu mereka lebih mementingkan mengejar trip dan juga keuntunganlah," katanya.

Dalam operasi itu, 35 notis dikeluarkan termasuk 17 saman membabitkan kenderaan barangan dan kontena.  Operasi yang disertai 30 anggota dan pengawai JPJ negeri itu bertujuan mendisiplinkan pemandu kenderaan perdagangan untuk mematuhi Kaedah 4A lalulintas jalan 1959 dan undang-undang yang berkuat kuasa.


Dua bekas pegawai kanan MARA Corp didakwa salah guna jawatan

(Dua bekas pegawai kanan MARA Corporation Sdn Bhd (MARA Corp) Noor Irwan Marmin (kanan) dan Rizal Abdul Gani (kiri) didakwa di Mahkamah Sesyen hari ini atas lima pertuduhan menyalahguna jawatan untuk mendapatkan suapan dengan meluluskan bayaran elaunmemangku untuk diri mereka tanpa kelulusan ahli lembaga pengarah/BERNAMA)

KUALA LUMPUR, 21 Julai- Dua bekas pegawai kanan MARA Corporation Sdn Bhd (MARA Corp) didakwa di Mahkamah Sesyen di sini masing-masing atas lima pertuduhan menyalahgunakan jawatan bagi mendapatkan suapan dengan meluluskan bayaran elaun memangku untuk diri mereka tanpa kelulusan ahli lembaga pengarah.Mengikut kelima-lima pertuduhan, Noor Irwan Marmi, 44, sebagai seorang pegawai badan awam iaitu Ketua Pegawai Eksekutif Kumpulan (memangku) MARA Corp didakwa menggunakan jawatannya untuk mendapatkan suapan dengan meluluskan Internal Memo MARA Corp bertarikh 15 September 2021 hingga 20 Januari lepas.Dokumen itu berhubung perkara yang dia mempunyai kepentingan iaitu bayaran elaun memangku berjumlah RM46,281.75 untuk dirinya tanpa kelulusan Ahli Lembaga Pengarah MARA Corp.Seorang lagi tertuduh Rizal Abdul Gani, 44 tahun, juga berdepan lima pertuduhan iaitu sebagai seorang pegawai badan awam iaitu Pengarah Kewangan Korporat Kumpulan (memangku), MARA Corp telah menggunakan jawatannya untuk mendapatkan suapan dengan mengambil tindakan meluluskan Internal Memo MARA Corp bertarikh 15 September 2021 hingga 20 Januari lepas.Ia berhubung perkara yang dia mempunyai kepentingan iaitu bayaran elaun memangku berjumlah RM40,875 untuk dirinya tanpa kelulusan Ahli Lembaga Pengarah MARA Corp.Pertuduhan terhadap mereka dibacakan di mahkamah sama secara berasingan di hadapan Hakim Suzana Hussin.Mereka didakwa melakukan kesalahan itu di tingkat 20, Menara MARA, 232 Jalan Tuanku Abdul Rahman, antara 17 September 2021 hingga 21 Januari 2022, mengikut Seksyen 23 (1) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 (1) akta sama.Seksyen itu memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang atau RM10,000 mengikut mana-mana yang lebih tinggi.

(Bekas pegawai kanan MARA Corporation Sdn Bhd (MARA Corp) Noor Irwan Marmin (kanan) didakwa di Mahkamah Sesyen atas lima pertuduhan menyalahguna jawatan untuk mendapatkan suapan dengan meluluskan bayaran elaun memangkuuntuk diri mereka tanpa kelulusan ahli lembaga pengarah/BERNAMA)

Kes itu dikendalikan Timbalan Pendakwa Raya SPRM A. Kala Vani dan Nurul Atiqah Mohamad Alias manakala Noor Irwan diwakili peguam Mohd Ozier Farhan Mohd Khanafeh sementara Rizal tidak diwakili peguam.Nurul Atiqah mencadangkan jaminan berjumlah RM50,000 dengan seorang penjamin warganegara Malaysia bagi setiap tertuduh selain syarat tambahan kedua-dua tertuduh perlu menyerahkan pasport kepada mahkamah dan melaporkan diri di pejabat SPRM terdekat sebulan sekali.Bagaimanapun, Mohd Ozier Farhan memohon jaminan RM10,000 kerana anak guamnya perlu menanggung dua anak berumur 16 dan tujuh tahun serta ibu bapanya.“Penjamin adalah abangnya yang bekerja sebagai pemandu Grab dan hanya berpendapatan RM2,000. Oleh itu tidak wajar untuk jumlah jaminan yang tinggi. Anak guam saya juga tidak berisiko untuk melarikan diri selain bersedia menyerahkan pasport kepada mahkamah dan melaporkan diri di pejabat SPRM,” katanya.Rizal pula merayu jaminan bawah RM10,000 kerana beliau perlu menanggung empat anak selain memberikan kerjasama yang baik sepanjang siasatan dijalankan terhadapnya.Mahkamah membenarkan Noor Irwan diikat jamin RM45,000 manakala Rizal RM40,000 dan mereka perlu menyerahkan pasport kepada mahkamah serta melaporkan diri di pejabat SPRM berhampiran sebulan sekali selain menetapkan 23 Ogos ini untuk sebutan semula bagi kedua-dua kes. -BERNAMA


Polis buru lelaki samun, cabul penjawat awam

PUTRAJAYA, 21 Julai- Polis sedang memburu seorang lelaki disyaki terlibat dalam kes cabul dan samun seorang pembantu tadbir di sebuah kuarters penjawat awam di sini, semalam.Ketua Polis Daerah Putrajaya, Asisten Komisioner A.Asmadi Abdul Aziz berkata, kejadian berlaku pada pukul 5.30 petang semalam ketika wanita berusia 30-an itu berjalan menuju ke rumahnya.Menurutnya, mangsa mendakwa diekori seorang lelaki tidak dikenali dari tempat letak kereta sehingga ke koridor aras sembilan berdekatan rumah mangsa.Katanya, sebaik tiba di lokasi kejadian, suspek menolak badan mangsa ke arah dinding dan merampas beg tangan mangsa sebelum melarikan diri melalui laluan tangga.Mangsa kemudian mengejar suspek sehingga aras dua sebelum suspek sekali lagi mendekati mangsa dan merampas telefon bimbit jenis iPhone 8 selain mencabul mangsa.Asmadi berkata, mangsa sempat menumbuk suspek di bahagian pipi kanan dan menjerit meminta tolong sebelum suspek melarikan diri selepas jeritan didengari penghuni.Beliau berkata, mangsa yang masih bujang mendakwa wang tunai berjumlah RM300 di dalam beg tangannya turut dilarikan suspek.Katanya, siasatan awal mendapati mangsa tidak mengenali suspek malah tiada kamera litar tertutup (CCTV) di lokasi kejadian.

Berdasarkan keterangan mangsa, suspek berambut pendek, berkulit gelap dan berbadan berisi selain berketinggian kurang lima kaki serta berbaju-T warna putih dan berseluar trek hitam.Kes disiasat mengikut Seksyen 392 Kanun Keseksaan kerana kesalahan samun dan Seksyen 354 Kanun Keseksaan kerana mencabul.


Wanita didakwa bunuh anak sendiri

BATU PAHAT, 21 Julai- Seorang wanita dihadapkan ke Mahkamah Majistret, di sini atas pertuduhan membunuh anak perempuannya berusia 11 tahun di Yong Peng, 14 Julai lalu.Tertuduh, Sembakavali, 34 tahun mengangguk faham semasa pertuduhan dibaca di hadapan Majistret Nurasidah A Rahman.Namun tiada pengakuan direkodkan kerana kes tersebut di bawah bidang kuasa Mahkamah Tinggi.

(Tertuduh diiringi anggota polis ketika dibawa ke Mahkamah Majistret Batu Pahat, hari ini)

Sembakavali didakwa membunuh N. Maha Letchumi di sebuah rumah bernombor 21, Jalan Tropika 14, Taman Bukit Tropika, 4.55 petang Khamis lalu.Majistret menetapkan 13 September depan bagi sebutan semula kes, untuk mendapatkan laporan bedah siasat dan kimia.Pendakwaan dibuat mengikut Seksyen 302 Kanun Keseksaan, dikendalikan Timbalan Pendakwa Raya, Nur Izzati Rozman manakala tertuduh tidak diwakili peguam.


Jabatan Perikanan banteras penggunaan bubu naga

LABUAN, 20 Julai- Jabatan Perikanan kini dalam usaha membanteras penggunaan perangkap ikan haram yang semakin berleluasa, termasuk bubu naga, oleh nelayan tempatan di beberapa perairan di Semenanjung.Timbalan Ketua Pengarah (Pembangunan) Jabatan Perikanan Mohd Mohtar Mahamud berkata perangkap ikan itu dijual di kedai beli-belah dalam talian menerusi Shopee.“Penggunaan bubu naga yang menyalahi undang-undang berleluasa di Semenanjung dan kami tidak pasti sama ada perangkap ikan itu turut digunakan oleh nelayan di Sabah, Labuan dan Sarawak. “Ia berpotensi memusnahkan ekosistem dan sumber marin memandangkan bubu naga mampu memerangkap semua spesies dan saiz ikan termasuk ikan yang belum cukup matang,” katanya kepada pemberita selepas menerima tiga unit bot patrol di jeti perikanan Labuan di sini, semalam.Mohd Mohtar berkata kaedah penangkapan ikan yang tidak terkawal menggunakan bubu naga tidak memerlukan banyak usaha yakni nelayan hanya perlu meletakkannya di pinggir laut dan mengutipnya semula pada waktu pagi.Beliau berkata bubu naga banyak digunakan oleh nelayan negara jiran di kawasan utara Semenanjung.“Kami harap agensi penguatkuasaan seperti Agensi Penguatkuasaan Maritim Malaysia (APMM) dan polis marin akan terus membantu kami menguat kuasa undang-undang perikanan di bawah Akta Perikanan 1985 untuk menghentikan kaedah penangkapan ikan secara haram ini,” katanya.

Katanya mereka yang didapati menggunakan bubu naga boleh didakwa di bawah Seksyen 11(3)(c) Akta Perikanan 1985 kerana menangkap ikan menggunakan kaedah yang tidak dibenarkan dan boleh dikenakan hukuman denda tidak melebihi RM20,000 atau penjara tidak melebihi dua tahun atau kedua-duanya, jika sabit kesalahan.“Kami harap nelayan tempatan tidak akan terlibat dalam penggunaan kaedah haram ini atau mereka terpaksa menanggung akibatnya,” katanya. -BERNAMA


Kelab komedi disimbah cat

KUALA LUMPUR, 20 Julai- 'Crack House Comedy Club', Taman Tun Dr Ismail, di sini yang menjadi lokasi seorang wanita menanggalkan baju kurung dan tudung ketika membuat persembahan komediri, disimbah cat oleh dua lelaki pagi semalam.Ketua Polis Daerah Brickfields, ACP Amihizam Abdul Shukor berkata sebahagian cat yang dibaling oleh lelaki berkenaan turut terkena pintu utama sebuah bank tempatan berhampiran.Katanya laporan polis telah dibuat oleh pekerja bank berkenaan pada pukul 10.00 pagi dan pemilik restoran terbabit pada pukul 4.00 petang semalam.Amihizam berkata pemilik restoran, lelaki berusia 39 tahun memberitahu restoran miliknya telah disimbah cat berwarna merah pada papan tanda restoran manakala lantai pintu utama menuju ke tangga disimbah cat warna hitam.“Polis telah membuat semakan terhadap rakaman kamera litar tertutup (CCTV) di bank dan restoran berkenaan dan mendapati kejadian berlaku antara pukul 4.15 pagi hingga 5.09 pagi semalam.

Semakan turut mendapati dua lelaki menaiki sebuah kereta jenis Proton Waja telah membaling dua plastik berisi cat merah dan hitam ke arah papan tanda restoran berkenaan namun, sebahagian dari cat hitam yang dibaling ke restoran telah terkena pada pintu utama bank dan rakaman CCTV akan dihantar ke Jabatan Forensik PDRM untuk mendapatkan analisis pakar,” katanya dalam satu kenyataan di sini, semalam.Amihizam berkata kes disiasat di bawah Seksyen 427 Kanun Keseksaan (iaitu melakukan khianat).


Syarikat jual barangan tiruan, guna cap dagangan tidak sah tumpas

KUALA TERENGGANU, 21 Julai- 105 unit beg tangan, dompet dan selipar dirampas dalam serbuan terhadap tiga premis yang dimiliki sebuah syarikat perniagaan disyaki menjual barangan tiruan. Turut dirampas, 1,232 unit minyak wangi bernilai RM27,612 disyaki menggunakan cap dagangan secara tidak sah.Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd Kia melalui satu kenyataan memaklumkan, serbuan serentak itu membabitkan dua premis di daerah Kuala Terengganu dan satu premis di Marang.Menurut beliau, enam lelaki warga tempatan berusia dalam lingkungan 20-an ditahan di tempat kejadian bagi membantu siasatan.

(1,232 unit minyak wangi bernilai RM27,612 disyaki menggunakan cap dagangan secara tidak sah)

"Operasi dilaksanakan itu adalah susulan laporan daripada pemilik cap dagang berdaftar yang mengesyaki barangan berkenaan adalah tiruan yang kemudiannya berjaya membongkar kegiatan perniagaan terbabit.  "Kes barangan tiruan terbabit disiasat bawah Seksyen 102 (1) (C), Akta Cap Dagangan 2019,"katanya."Sabit kesalahan syarikat terbabit boleh didenda sehingga RM15,000 bagi setiap barang dipakaikan dengan salah cap dagangan berdaftar itu, dan bagi kesalahan yang kedua atau berikutnya, didenda sehingga RM30,000," tambah beliau.


Tiga termasuk seorang CEO syarikat terima rasuah lebih RM24 juta direman

PUTRAJAYA, 19 Julai- Tiga individu termasuk bekas ketua pegawai eksekutif (CEO) anak syarikat sebuah bank direman lima hari bermula hari ini bagi membantu siasatan Suruhanjaya Pencegahan Rasuah Malaysia (SPRM) kerana disyaki menerima rasuah lebih RM24 juta.Perintah reman itu dikeluarkan oleh Majistret Mohd Dinie Shazwan Ab Shukor terhadap seorang wanita yang merupakan bekas CEO berusia lingkungan 50-an, lelaki berusia 58 tahun yang tidak bekerja dan perunding kewangan yang berusia 53 tahun, selepas SPRM membuat permohonan di Mahkamah Majistret Putrajaya.Menurut sumber, ketiga-tiga individu itu ditahan kira-kira pukul 6 petang di ibu pejabat SPRM, Putrajaya semalam ketika hadir memberi keterangan.Sumber berkata mereka disyaki menerima rasuah berjumlah lebih RM24 juta sebagai habuan itu meluluskan pinjaman dibuat oleh sebuah syarikat tempatan berjumlah lebih RM294 juta.Pengarah Bahagian Pengubahan Wang Haram dan Pelucuthakan Harta (AMLA) SPRM, Mohamad Zamri Zainul Abidin ketika dihubungi mengesahkan penahanan reman tersebut.Katanya, kes tersebut disiasat mengikut Seksyen 16 (a)(A) Akta SPRM 2009.


Penceramah bebas rogol budak 14 tahun direman lima hari

SHAH ALAM, 19 Julai- Seorang penceramah bebas ditahan di Kuala Selangor petang semalam kerana disyaki terlibat kes rogol seorang remaja perempuan. Timbalan Ketua Polis Selangor Datuk S.Sasikala Devi berkata polis menerima laporan yang dibuat seorang remaja berusia 14 tahun pada 16 Julai lepas, mendakwa telah dirogol oleh individu tersebut.Beliau berkata siasatan awal polis mendapati pengadu berkenalan dengan suspek yang berumur dalam lingkungan 30an itu sejak Mei tahun lepas."Bermula dari perkenalan itu pengadu dan suspek telah beberapa kali melakukan hubungan intim di beberapa lokasi berbeza," katanya dalam kenyataan hari ini.Menurutnya bertindak hasil maklumat, polis dari Jabatan Siasatan Jenayah Ibu Pejabat Polis Daerah Kuala Selangor telah menahan suspek kira-kira pukul 4.50 petang semalam di Ibu Pejabat Polis Daerah Kuala Selangor. Sasikala Devi berkata suspek kini direman lima hari bermula hari ini.

(Timbalan Ketua Polis Selangor Datuk S.Sasikala Devi)


27 PATI Myanmar menyelinap ikut saluran paip gas dari Danok, ditahan Polis Kubang Pasu

BUKIT KAYU HITAM, 19 Julai- Polis menahan 27 pendatang asing tanpa izin PATI warga Myanmar di Simpang Tiga Kampung Lubuk Sengkuang, Bukit Kayu Hitam Kedah setelah 'bolos' memasuki sempadan negara ini dari Danok Thailand melalui saluran paip gas.Ketua Polis Daerah Kubang Pasu Rodzi Abu Hassan berkata kesemua suspek di tahan semalam dalam penugasan Ops Benteng COVID-19 .Kesemua suspek yang dimuatkan ke dalam dua buah kenderaan terdiri 20 lelaki dan 7 perempuan berumur antara 19 tahun hingga 43 tahun ditahan antara pukul 5.50 pagi dan 6.58 pagi.Katanya menerusi kenyataan, dua daripadanya merupakan tekong berumur 35 tahun dan 43 tahun.Salah seorang daripadanya memiliki kad Suruhanjaya Tinggi Pertubuhan Bangsa Bangsa Bersatu bagi Pelarian UNHCR dan baki PATI yang lain tidak memiliki dokumen perjalanan yang sah.Kesemua suspek dipercayai memasuki melalui sempadan Pos 1 dan Pos 2 kawalan tentera Felda Bukit Tangga, Bukit Kayu Hitam.Kesemua tangkapan telah di bawa ke Ibu Pejabat Polis Daerah Kubang Pasu untuk tahanan reman.Kes disiasat menurut Seksyen 26A Antipemerdagangan Orang dan Antipenyeludupan Migran ATIPSOM 2007 dan 6(1)(c) Akta Imigresen 1959/63.Polis menyeru kepada mana-mana individu yang mempunyai sebarang maklumat berkaitan penyeludupan pendatang asing tanpa izin disekitar daerah Kubang Pasu boleh menyalurkan maklumat di talian Hotline IPD Kubang Pasu 04-9172222.

(Suspek pertama, tekong yang membawa PATI)

(Suspek kedua tekong yang membawa PATI)


Polis Kelantan patahkan cubaan seludup beg tangan dan kasut jenama tiruan bernilai RM3.3 juta

TANAH MERAH, 19 Julai- Polis Kelantan berjaya mematahkan cubaan dua lelaki menyeludup beg tangan dan kasut pelbagai jenama tiruan bernilai RM3.3 juta ringgit di Tanah Merah, kelmarin. Pemangku Ketua Polis Kelantan Datuk Muhamad Zaki Harun berkata, bertindak atas maklumat, sepasukan pegawai dan anggota Strike Force Kompeni B Batalion 7 Pasukan Gerakan Am (PGA) melakukan tugasan ronda di KTJ Rantau Panjang sektor A di Bukit Bunga, Tanah Merah, jam 6 petang Ahad.  Semasa rondaan anggota telah ternampak dua buah lori dalam keadaan mencurigakan.  Pihak polis mengekori dan berjaya menahan lori terbabit di bahu jalan berdekatan Balai Polis Bukit Bunga.  Setelah pemeriksaan dibuat di bahagian belakang kenderaan tersebut, pihak polis menemukan beberapa guni berwarna putih berisi pelbagai jenis beg tangan wanita pelbagai jenama dianggarkan bernilai RM119,400 dan kasut di percayai tiruan pelbagai jenama bernilai RM3.27 juta. Kedua - dua suspek masing-masing berumur 30 dan 31 tahun bersama lori serta barang dibawa ke ke Balai Polis Rantau Panjang, Pasir Mas untuk tindakan lanjut. Jelas Datuk Muhamad Zaki, kasut dan beg tiruan itu dipercayai diseludup masuk dari negara jiran melalui jalan yang tidak diwartakan.  Kesemua barang rampasan diserah kepada Kementerian Dalam Negeri dan Hal Ehwal Pengguna (KPDNHEP) untuk tindakan dan siasatan lanjut di bawah Akta Cap Dagangan 2019.

(Lori yang membawa muatan kasut dan beg tangan jenama tiruan)


Jenaka hina agama Islam: Nuramira ditahan JAWI, bakal didakwa esok

KUALA LUMPUR, 19 Julai- Siti Nuramira Abdullah yang menghina agama Islam baru-baru ini ditahan penguat kuasa Jabatan Agama Islam Wilayah Persekutuan (JAWI) pagi tadi dan dia akan didakwa di Mahkamah Tinggi Syariah Kuala Lumpur, esok.Beliau dituduh mengikut Seksyen 7 Akta Kesalahan Jenayah Syariah (Wilayah-Wilayah Persekutuan) 1997 Bahagian III-Kesalahan Yang Berhubungan Dengan Kesucian Agama Islam Dan Institusinya.Seksyen itu membabitkan kesalahan menghina atau menyebabkan agama Islam dipandang hina yang jika disabitkan, boleh didenda tidak melebihi RM3,000 atau penjara maksimum dua tahun atau kedua-duanya sekali.Pada pagi tadi, wanita itu yang hadir di Kaunter Jaminan Kompleks Mahkamah Kuala Lumpur dengan ditemani peguamnya, Ramesh Chandran bagi menandatangani Borang Jamin bagi kes yang dihadapinya sebelum ditahan penguat kuasa JAWI.Semalam, Nuramira dan teman lelaki, V. Alexander Navin membayar wang jaminan masing-masing berjumlah RM20,000 melalui hasil kutipan sumbangan orang ramai.

(Dia dituduh mengikut Seksyen 7 Akta Kesalahan Jenayah Syariah (Wilayah-Wilayah Persekutuan) 1997 Bahagian III-Kesalahan Yang Berhubungan Dengan Kesucian Agama Islam Dan Institusinya)


Rasuah: Kontraktor dipenjara sehari, denda RM10,000

JOHOR BAHRU, 19 Julai- Seorang kontraktor dijatuhkan hukuman penjara sehari dan denda RM10,000 oleh Mahkamah Seksyen Johor Bahru atas tuduhan memberi rasuah sebanyak RM1,500 pada 12 April lalu. Keputusan dibuat oleh Hakim Datuk Ahmad Kamal Arifin Ismail selepas tertuduh, Phang Kok Ling 38 tahun mengaku salah atas pertuduhan terhadapnya. Tertuduh didakwa melakukan kesalahan tersebut di Pejabat Jabatan Penguatkuasaan Majlis Bandaraya Iskandar Puteri ( MBIP) , Johor Bahru pada 2.20 petang, 12 April lalu. Ia sebagai dorongan agar Penolong Pengawai Penguatkuasa MBIP tersebut tidak mengambil tindakan penguatkuasaan ke atas Syarikat Lotus Reflexology Spa Sendirian Berhad kerana telah menjalankan perniagaan tanpa lesen. Premis tersebut turut gagal mematuhi notis memberhentikan aktiviti perniagaan tanpa lesen serta kesalahan mempamerkan iklan tanpa lesen. Pendakwaan dibuat mengikut peruntukan Seksyen 17(b) Akta SPRM 2009 dan boleh dihukum mengikut seksyen 24(1) akta sama. Mahkamah turut memerintahkan tertuduh dipenjara tiga bulan jika gagal membayar denda, sementara wang rasuah RM1,500 dilucut hak. Pendakwaan kes dikendalikan Pegawai Pendakwa, Suruhanjaya Pencegahan Rasuah Malaysia ( SPRM), Nik Lokman Nik Mohd Nor.

(Mahkamah turut memerintahkan tertuduh dipenjara tiga bulan jika gagal membayar denda, sementara wang rasuah RM1,500 dilucut hak)


Bunuh ibu kandung, penganggur berdepan hukuman mati

AYER KEROH, 19 Julai- Mahkamah Majistret Ayer Keroh menetapkan 30 Ogos depan sebagai tarikh serahan laporan kimia dan bedah siasat bagi kes tikam ibu kandung, yang disyaki dilakukan oleh seorang penganggur, Amirul Hakim Abu 38 tahun.  Majistret Mazanah Sinin menetapkan tarikh itu, selepas pihak pendakwaan memohon satu tarikh baru untuk serahan dokumen tersebut yang masih belum diperolehi.  Mengikut pertuduhan, tertuduh yang juga anak sulung lima beradik didakwa menikam Rozizah Md Dom, 64 tahun sehingga meninggal dunia pada 5 Julai lepas yang dilakukan tertuduh di rumah di Kampung Paya Luboh, antara 2.30 petang hingga 3 petang.  Pertuduhan dibuat di bawah Sekyen 302 Kanun Keseksaan dan jika didapati bersalah boleh dihukum mati.  Sementara itu, dalam prosiding yang sama, Amirul Hakim yang turut berdepan dakwaan memberikan kepada diri sendiri dadah berbahaya jenis Methamphetamin dan mengaku salah atas pertuduhan tersebut.  Amirul Hakim yang tidak diwakili peguam didakwa telah melakukan kesalahan di bawah Seksyen 15 (1) (a) Akta Dadah Berbahaya 1952 yang boleh dihukum bawah akta yang sama dan dibaca bersama Seksyen 38B Akta yang sama.  Tertuduh melakukan kesalahan berkenaan di Bahagian Siasatan Jenayah Narkotik Dadah Melaka Tengah pada 6 Julai lepas sekitar 1.35 tengah hari.  Jika didapati bersalah, tertuduh boleh didenda tidak melebihi RM5,000 atau dikenakan hukuman penjara selama tempoh yang tidak lebih daripada dua tahun dan menjalani pengawasan oleh pegawai sebagaimana ditakfrifkan di bawah Seksyen 2 Akta Penagih Dadah (Rawatan dan Pemulihan) 1983 bagi tempoh tidak kurang dua tahun dan tidak lebih tiga tahun.  Pendakwaaan yang dilakukan Timbalan Pendakwa Raya Nor Azizah Yusof tidak mencadangkan ikat jamin kepada tertuduh dengan mengambil kira tertuduh berdepan dakwaan di bawah Seksyen 302 Kanun Keseksaan dan memohon 30 Ogos sebagai tarikh serahan laporan urin.  Terdahulu media melaporkan mangsa yang merupakan ibu kepada tertuduh disahkan meninggal dunia di kediamannya selepas ditikam dua kali di bahagian kiri dan kanan leher oleh suspek yang juga anak sulung daripada lima beradik.

(Tertuduh, Amirul Hakim Abu 38 tahun dikawal ketat anggota polis  ketika tiba di Mahkamah Majistret Ayer Keroh)


Hina Islam dan Nabi Muhammad, penganggur positif dadah direman empat hari

KUALA KRAI, 19 Julai- Seorang penganggur direman selama empat hari bermula hari ini di Mahkamah Kuala Krai, Kelantan bagi membantu siasatan berhubung dakwaan mempersenda dan menghina agama Islam serta Nabi Muhammad SAW melalui hantaran video di media sosial, semalam.  Perintah reman dikeluarkan Majistret Amal Razim Alias sehingga Jumaat depan.  Menurut Pemangku Ketua Polis Kelantan, Datuk Muhamad Zaki Harun berkata, suspek berusia 35 tahun itu ditahan selepas pihaknya menerima laporan pada jam 9.15 pagi semalam berhubung seorang individu yang menghina agama Islam melalui satu klip video.  Jelasnya,Pegawai dan anggota Bahagian Siasatan Jenayah Ibu Pejabat Polis Daerah (IPD) Machang kemudian menahan lelaki itu di Kampung Bagan Chekok, Pulai Chondong, Machang, pada jam 11.30 pagi. Kes disiasat mengikut Seksyen 298 dan 505 (b) Kanun Keseksaan serta Seksyen 233 Akta Komunikasi dan Multimedia.  Hasil siasatan awal, suspek mengaku memuat naik video yang menyebut perkataan penghinaan terhadap agama Islam dan Nabi Muhammad SAW.  Ujian saringan air kencing yang dilakukan ke atas suspek juga didapati positif dadah jenis methaphetamine.  Terdahulu video rakaman berdurasi empat minit 14 saat yang menunjukkan seorang lelaki menghina Islam dan dan Nabi Muhammad SAW tular di media sosial.

(Tangkap layar video rakaman berdurasi empat minit 14 saat yang menunjukkan seorang lelaki menghina Islamdan dan Nabi Muhammad SAW tular di media sosial sejak semalam)


Pencuci kapal didakwa bunuh isteri, bayi

JOHOR BAHRU, 18 Julai- Seorang pencuci kapal didakwa di Mahkamah Majistret di sini hari ini atas dua pertuduhan membunuh isteri dan bayinya di sebuah rumah di Kampung Bakar Batu di sini awal bulan ini.Mohamad Amir Nazri Mohd Adam, 24, mengangguk faham selepas pertuduhan terhadapnya dibacakan di hadapan Majistret Mohd Zulhilmi Ibrahim.Tiada pengakuan direkodkan daripada tertuduh kerana kes bunuh di bawah bidang kuasa Mahkamah Tinggi.Bagi pertuduhan pertama, lelaki itu didakwa membunuh Hajar Nursyahirin Rosman, 26, seorang suri rumah pada pukul 11.30 pagi, manakala pertuduhan kedua tertuduh didakwa membunuh anak lelakinya Hans Mohamad Thaqeef berusia dua bulan, pukul 11.40 pagi.Kedua-dua pertuduhan itu didakwa dilakukan di No 44, Jalan Dewasa, Kampung Bakar Batu pada 4 Julai lepas mengikut Seksyen 302 Kanun Keseksaan yang membawa hukuman mati, jika sabit kesalahan.Mahkamah menetapkan 18 Ogos untuk sebutan semula kes bagi mendapatkan laporan bedah siasat dan kimia.Mahkamah turut memerintahkan lelaki itu dihantar ke Hospital Permai di sini bagi menjalani pemeriksaan mental.

Berita berkaitanReman lelaki disyaki bunuh isteri, bayi disambung seminggu lagiLelaki bunuh isteri, bayi tiga bulan ditahan dalam keadaan tidak berpakaian

Pendakwaan dikendalikan Timbalan Pendakwa Raya Muhammad Qaiyyum Ramlan, Muhammad Syafiq Mohd Ghazali dan Danial Munir, manakala tertuduh tidak diwakili peguam.Media sebelum ini melaporkan lelaki terbabit ditahan pada 4 Julai di kawasan Permas Jaya di sini, beberapa jam selepas mayat dua beranak itu ditemukan di hadapan rumah mereka, di Kampung Bakar Batu.Lelaki berkenaan ditahan ketika menunggang motosikal dalam keadaan berbogel pada pukul 2.45 petang dan polis turut merampas sebilah pisau pemotong daging daripada lelaki itu.


PenjanaKerjaya: CEO, pengarah syarikat ditahan

KUALA LUMPUR, 18 Julai- Suruhanjaya Pencegahan Rasuah Malaysia (SPRM) menahan ketua pegawai eksekutif (CEO)dan pengarah syarikat di ibu kota, semalam, bagi membantu siasatan berhubung tuntutan palsu dan penyelewengan dana Program Insentif Pengambilan Pekerja (PenjanaKerjaya) melibatkan nilai keseluruhan kira-kira RM100 juta.Menurut sumber, kedua-dua individu berkenaan merupakan seorang wanita dan seorang lelaki masing-masing berusia 40-an ditahan pada 1.30 tengah hari.“Mereka dipercayai mengemukakan invois Program Latihan Insentif Pengambilan Pekerja yang mengandungi butiran palsu kepada Pertubuhan Keselamatan Sosial bagi memperolehi bayaran di bawah peruntukan Pelan Jana Semula Ekonomi Negara (Penjana) berjumlah kira-kira RM700,000 sedangkan program itu tidak dilaksanakan sepenuhnya.“Pengarah syarikat, lelaki direman sehingga Khamis ini selepas Majistret Mohd Dinie Shazwan Ab Shukor membenarkan permohonan SPRM di Mahkamah Majistret Putrajaya pagi tadi manakala wanita itu dilepaskan dengan jaminan SPRM  selepas keterangan diambil,” kata sumber itu.Sementara itu, Pengarah Kanan Siasatan SPRM, Datuk Seri Hishamuddin Hashim mengesahkan penahanan itu dan berkata kes disiasat mengikut Seksyen 18 Akta SPRM 2009.Beliau berkata operasi dan siasatan masih diteruskan serta tidak menolak kemungkinan beberapa tangkapan akan dibuat dalam tempoh terdekat.

Pada 14 Julai lepas, SPRM telah menahan 37 individu di beberapa buah negeri bagi membantu siasatan berkaitan isu tersebut dan tiga lagi individu ditahan di Johor dan Pulau Pinang sehari kemudian bagi membantu siasatan kes yang sama.Setakat ini, jumlah keseluruhan suspek yang ditahan menerusi ‘Ops Hire’ adalah seramai 42 individu.-BERNAMA


Tawaran saman PDRM, JPJ melalui WhatsApp adalah palsu - SUPM

KUALA LUMPUR, 17 Julai- Polis Diraja Malaysia (PDRM) hari ini mengesahkan iklan promosi tawaran saman hingga 20 Julai yang tersebar melalui aplikasi WhatsApp adalah palsu.Setiausaha Polis Malaysia (SUPM) Datuk Noorsiah Mohd Saaduddin berkata iklan itu yang mempromosikan tawaran 50% diskaun saman PDRM dan Jabatan Pengangkutan Jalan (JPJ) turut memaparkan nombor individu yang boleh dihubungi bagi mendapatkan diskaun tersebut.“Siasatan sedang dijalankan bagi mengesan individu yang bertanggungjawab dalam menyebarkan berita dan iklan palsu berkenaan.“Orang ramai yang menerima iklan promosi tersebut diminta tidak terpengaruh atau berhubung dengan penama yang dinyatakan,” katanya dalam kenyataan hari ini.

Setiausaha Polis Malaysia (SUPM), Datuk Noorsiah Mohd Saaduddin

Beliau turut menasihatkan orang ramai supaya menyemak kesahihan berita terutama mengenai tawaran pengurangan saman melalui saluran media rasmi PDRM bagi mengelak menjadi mangsa penipuan.


Polis tahan lelaki hina agama Islam di media sosial

(Tular sebuah video berdurasi 36 saat memaparkan seorang lelaki dikatakan menghina Nabi Muhammad, Allah serta agama Islam/FOTO FB FRIENDS OF PDRM)

KUALA LUMPUR, 17 Julai- Polis menahan seorang lelaki berumur 39 tahun yang disyaki menghina agama Islam di media sosial, di sebuah rumah di Puchong dekat sini, kira-kira pukul 12.30 tengah hari tadi.Ketua Polis Daerah Serdang ACP A.A Anbalagan dalam kenyataan hari ini berkata siasatan mengenainya sedang dijalankan oleh Unit Siasatan Jenayah Terkelas (USJT) Ibupejabat Polis Bukit Aman, mengikut Seksyen 298A Kanun Keseksaan serta Seksyen 233 Akta Komunikasi dan Multimedia 1998.Terdahulu tular sebuah video berdurasi 36 saat memaparkan seorang lelaki dikatakan menghina Nabi Muhammad SAW, Allah SWT serta agama Islam, dan turut mencabar pertubuhan badan bukan kerajaan yang berkaitan untuk bersemuka dengannya.Turut tular hari ini adalah beberapa klip video yang memaparkan lelaki terbabit dipukul di hadapan rumahnya oleh beberapa individu yang tidak dikenali, dipercayai berpunca daripada cabarannya itu.Anbalagan yang turut menasihatkan orang ramai supaya tidak mengambil sebarang tindakan di luar batasan undang-undang berkata siasatan juga sedang dijalankan terhadap individu yang dilihat memukul lelaki itu.- BERNAMA


Dua lelaki ditahan tunggang motosikal curi

ALOR SETAR, 17 Julai- Ketua Polis Daerah Kota Setar, ACP Ahmad Shukri Mat Akhir memaklumkan dua lelaki ditahan ketika sedang menunggang motosikal curi di lokasi berasingan.Lelaki pertama ditahan sepasukan anggota cawangan Pencegahan Jenayah Balai Polis Alor Setar ketika menjalankan rondaan cegah jenayah, ketika sedang mengunggang motosikal dalam keadaan mencurigakan di sekitar Jalan Kota Tanah, di sini.  Pemeriksaan mendapati, lelaki berusia 40-an itu menggunakan nombor pendaftaran palsu.Semakan lanjut mendapati motosikal tersebut dilaporkan hilang pada 10 Julai lalu.  Sembilan jam kemudian, pasukan sama terserempak dengan seorang lelaki laindalam keadaan mencurigakan di lokasi berasingan.

Selepas ditahan, pemeriksaan lanjut mendapati motosikal ditunggang lelakiberasal dari Lubuk Merbau, Pendang itu dilaporkan hilang pada Mei lalu. Kes dibawah Seksyen 379A Kanun Keseksaan (Curi Motorsikal).


Anggota polis parah dilanggar suspek kes seludup minyak

(Ketua Polis Daerah Kulim Supt Mohd Redzuan Salleh)

KULIM, 16 Julai- Seorang anggota polis Unit Rondaan Bermotosikal dari Balai Polis Kulim Hi-Tech parah selepas dilanggar lari ketika mengejar suspek kes penyeludupan minyak minyak. Ketua Polis Daerah Kulim Supt Mohd Redzuan Salleh berkata dalam kejadian kira-kira 9.15 pagi, anggota polis berusia 31 tahun itu dilanggar ketika sedang mengejar suspek yang menaiki kenderaan jenis Nissan Frontier."Anggota polis URB itu telah dihimpit oleh kenderaan suspek sehingga menyebabkan berlakunya kemalangan. Anggota berkenaan telah dibawa ke Hospital Pulau Pinang untuk rawatan lanjut.“Suspek yang berusia 40-an berasal dari Sungai Petani itu melarikan diri namun berjaya ditangkap di kawasan Butterworth, Pulau Pinang dan ujian saringan air kencing mendapati suspek positif dadah jenis ganja THC atau Terta Hydrocannibol,” katanya dalam kenyataan di sini.Beliau berkata pemeriksaan lanjut mendapati kenderaan suspek telah diubah suai dengan meletakkan tangki minyak di bahagian belakang pacuan empat roda itu."Pemeriksaan ke atas kenderaannya mendapati kereta pacuan empat roda itu diubahsuai dipercayai untuk kegiatan penyeludupan.," katanya.